4 Orang Saintis Yang Akhirnya Menyesal Atas Hasil Ciptaan Mereka

Dapat menghasilkan sesuatu produk atau hasil ciptaan yang baru tentulah sesuatu yang membanggakan pada penciptanya. Lebih-lebih lagi jika hasil ciptaan mereka itu mampu menyelesaikan masalah tertentu yang dihadapi oleh manusia.

Walau bagaimanapun, dalam beberapa kes tertentu ada juga pereka asal sesuatu produk asal itu akhirnya menyesal atas produk yang dihasilkan. Hal ini biasanya terjadi apabila produk yang dicipta untuk tujuan tertentu itu mempunyai kesan sampingan yang lebih buruk atau ianya digunakan secara salah dan berlainan daripada tujuan asal ianya dicipta.

Kali ini kami ingin berkongsi 4 orang saintis atau pencipta produk terkenal yang akhirnya menyesal dengan produk yang mereka cipta itu.

John Sylvan merupakan orang yang bertanggungjawab memberi idea untuk penghasilan kopi daripada K-Cup. Apa itu K-Cup? Ianya adalah satu pod atau bekas plastik kecil yang mengandungi serbuk kopi dan setiap pod mempunyai resepi yang sempurna untuk menghasilkan kopi berperisa tertentu. Ianya menjadi pilihan penggemar kopi kerana mereka hanya perlu menggunakan 1 pod untuk setiap hidangan kopi tanpa perlu memikirkan jumlah air, serbuk kopi dan susu/krimer yang perlu digunakan untuk setiap hidangan. Segalanya akan disediakan oleh mesin Keurig K-Cup yang akan membaca kod bar yang ada pada K-Cup tersebut.

Malangnya, penggunaan K-Cup yang diperbuat daripada plastik ini mempunyai kesan buruk kepada alam sekitar. Menurut laporan, plastik ini tidak boleh dikitar semula dan tidak mudah biodegrasi. Peningkatan penggunaan K-Cup ini kerana kesan buruknya kepada alam sekitar semakin membimbangkan.

Pada tahun 2008, hanya 1.8 juta buah mesin K-Cup ini dijual di Amerika Syarikat. Jumlah ini meningkat berkali ganda dan pada 2013 sahaja, 11.6 juta mesin K-Cup telah dijual. Keseluruhan plastik K-Cup ini pada 2014 sahaja jika dikumpulkan dan disusun, jumlahnya boleh mengelilingi mengelilingi bumi sebanyak 10 kali. Dalam satu temuramah yang diadakan, John Sylvan mengaku bahawa beliau seringkali rasa bersalah kerana mencipta K-Cup ini.

Senapang AK-47 sememang sememangnya sebuah senjata yang popular dalam kalangan askar mahupun pihak pengganas. Namun, mungkin tidak ramai yang tahu bahawa Mikhail Kalashnikov merupakan orang yang bertanggunjawab menciptanya. Ianya dicipta bagi membantu pasukan tentera negaranya mempertahankan negara daripada pihak musuh. Walau bagaimanapun, Mikhail Kalashnikov akhirnya mengaku beliau rasa bersalah mencipta senjata tersebut.

Beliau merupakan seorang pengikut kuat agama Kristian Ortodoks dan sebelum kematiannya pada usia 94 tahun, beliau telah menulis sepucuk surat tentang beberapa perkara. Antara perkara penting yang dinyatakan adalah kekesalannya mencipta AK-47 kerana senjata tersebut telah membunuh ratusan ribu nyawa manusia dalam pertempuran.

Pernahkah anda mendengar mengenai Anugerah Nobel (Nobel Prize) yang diberikan kepada para saintis yang membuat penemuan mengagumkan dalam bidang sains? Ianya mengambil nama daripada seorang saintis bernama Alfred Nobel. Walau bagaimanapun, mungkin ramai yang tidak tahu bahawa beliau adalah orang yang bertanggungjawab mencipta bom dinamit.

Setelah abangnya mati dalam satu letupan besar pada 1864, beliau ingin mencipta satu bahan letupan alternatif yang lebih stabil. Dinamit asalnya dicipta bagi tujuan amaran dan pencegahan bagi mengelakkan peperangan daripada tercetus kerana letupan yang dihasilkannya lebih kecil. Beliau berkata:

Seperti juga Mikhail Kalashnikov (pencipta senapang AK-47), bom dinamit yang dihasilkannya telah banyak digunakan bagi membunuh ramai manusia berlainan daripada tujuan asalnya dicipta. Bagi menebus kesilapannya ini, beliau telah mewujudkan Hadiah Keamanan Nobel (Nobel Peace Prize) yang diberikan kepada aktivitis yang memberi impak besar ke arah keamanan dunia. Alfred Nobel mati sebelum Perang Dunia Pertama lagi, bermakna beliau tidak dapat menyaksikan sendiri kesan lebih buruk hasil ciptaannya dalam peperangan.

Albert Einstein sememangnya seorang saintis genius yang tidak perlu diperkenalkan lagi. Beliau adalah saintis yang membuat penemuan mengagumkan bagaimana tenaga dihasilkan melalui persamaan popularnya E=mc2. Walaupun beliau bukanlah pencipta bom atom, persamaan atau formula ini telah memberikan idea kepada para saintis untuk menghasilkan bom atom dengan kesan kemusnahan yang sangat dahsyat.

Pada tahun 1939, sekumpulan saintis Jerman telah berjaya memisahkan atom uranium. Einstein berasa bimbang ianya akan digunakan oleh pihak Nazi untuk menghasilkan bom atom maka beliau telah menulis surat kepada Presiden Amerika Syarikat pada ketika itu Franklin Roosevelt supaya membuat kajian dan eksplorasi sumber alternatif untuk menghasilkan bom atom.

Maka, wujudlah Manhattan Project yang berjaya mencipta bom atom yang mempunyai kesan kemusnahan yang sangat dahsyat. Dalam satu temuramah pada 1947, beliau menyatakan kekesalan memberi cadangan kepada Presiden Franklin Roosevelt untuk membuat kajian tentang penghasilan bom atom.


5 Adat Menyambut Kelahiran Anak Paling Ganjil Yang Masih Diamalkan di Seluruh Dunia

Menyambut kelahiran merupakan salah satu detik paling indah yang akan diingati oleh mana-mana ibu bapa. Bagaimanapun, cara-cara kita menyambut kelahiran itu berbeza-beza mengikut adat dan kepercayaan agama kita.

Di seluruh dunia, ada bermacam cara pasangan menyambut kelahiran yang diamalkan. Berikut, adalah 5 budaya menyambut kelahiran yang diamalkan oleh sebilangan masyarakat dunia ketika ini yang kami rasakan menarik untuk dikongsikan pada anda.

Satu suku kaum yang bernama Wolof di Mauritania percaya air liur manusia mampu menyimpan kata-kata seseorang. Jadi apabila dilahirkan, ibu akan meludah pada wajah bayi sementara ayahnya pula akan meludah ke dalam telinga bagi memastikan anak-anak mereka menjadi seorang yang baik.

Sebuah suku kaum bernama Igbo di Nigeria pula lebih hebat. Apabila seorang bayi dilahirkan, salah seorang sanak saudara yang mereka yang pandai berkata-kata akan dipilih untuk mengunyah sejenis tumbuhan yang dinamakan lada buaya (alligator pepper)  lalu memasukkan kunyahan tadi ke dalam mulut bayi, untuk membolehkan bayi itu jadi pandai berkata-kata kemudian hari.

Di beberapa tempat di Nigeria. kepercayaan mereka pula membuatkan si ibu yang perlu melahirkan kandungan - melakukannya sendirian tanpa mendapat bantuan daripada mana-mana pihak sekalipun, termasuklah bapanya. Kepercayaan ini berpunca bukannya daripada agama atau sebarang bentuk ritual, kepercayaan ini berlaku kerana faktor kemampuan kewangan yang rendah serta kekurangan rasa hormat pada golongan wanita.

Kebanyakan keluarga percaya beban yang mereka perlu tanggung apabila memohon bantuan, merupakan sesuatu yang tak mampu mereka alami, jadi kebanyakan keluarga memilih untuk menjimatkan duit dan membiarkan ibu bersalin sendirian. Sehingga 2013, kajian menunjukkan masih banyak keluarga mengamalkan pegangan ini walaupun secara puratanya jumlah kes menurun. (rujukan)

Bagi masyarakat Ireland, setiap pasangan yang berkahwin pasti akan menyimpan lapisan paling atas kek perkahwinan mereka dan juga sebotol champagne, untuk digunakan semasa menyambut kelahiran anak pertama mereka.

Dalam majlis 'christening' yang dianjurkan bagi menyambut kelahiran anak mereka itu, ibu bapa akan mengambil sedikit bahagian kek yang disimpan dan dihidangkan semula itu, ke atas dahi anak mereka sebagai petanda nasib baik. Champagne yang disimpan pula akan dilumurkan pada kepala bayi tersebut untuk tujuan sama. (rujukan)

Bagi masyarakat di China pula, kebanyakan daripada mereka mengamalkan tempoh berpantang yang sangat-sangat ketat. Ritual ini yang digelar zuo yuezi, memerlukan si ibu dan anaknya duduk di dalam rumah tanpa keluar selama 30 hari. Si ibu tidak benarkan makan sayur atau buah mentah, minum kopi serta minum minuman sejuk.

Ada banyak pantang larang lain juga semasa mengandung. Dia tidak boleh bercerita tentang orang lain. Ketawa tidak boleh kuat. Si ibu tidak boleh marah. Dia tidak boleh berfikir tentang perkara buruk. Si ibu juga perlu menyimpan objek tajam di bawah tilamnya untuk menghalau semangat jahat. (rujukan)

Bagi masyarakat Kalash yang menetap di Pakistan, semua wanita yang mengalami haid akan diwajibkan untuk ke sebuah pondak yang dinamakan 'bashaleni.' Setiap kampung mempunyai bashaleni yang dibangunkan khas untuk wanita sedang haid agar mereka duduk di sana sehinggalah mereka 'suci' semula.

Dalam bashaleni ini jugalah semua wanita yang perlu bersalin akan dihantar bagi membolehkan mereka melahirkan kandungan. Bukan semua individu dibenarkan masuk ke dalam bashaleni ini. Jika si ibu memerlukan bantuan, hanya wanita yang sedang mengalami haid dibenarkan membantunya.

Selepas bersalin, satu ritual akan diadakan sebelum seorang ibu boleh dibenarkan pulang ke rumahnya bagi menyucikan dia, kerana bashaleni hanyalah tempat untuk wanita-wanita yang dianggap 'kotor' pada masyarakat mereka. (rujukan)


4 Projek Besar di Kickstarter Yang Akhirnya Gagal

Bagi memulakan sesuatu perniaga, cara biasa yang digunakan oleh kebanyakan pemilik bisnes adalah membuat pinjaman peribadi ataupun membina modal sedikit demi sedikit sebelum mengembangkan bisnes tersebut.

Pada zaman milenium ini, terdapat cara alternatif lain untuk mendapatkan bantuan kewangan bagi mendapatkan modal. Sebelum ini kami pernah tulis satu artikel mengenai 5 startup yang akhirnya gulung tikar walaupun mendapat jutaan ringgit tajaan daripada pelabur-pelabur besar seperti Google, Bill Gates, Richard Branson dan Jeff Bezos.

Bagi sesuatu startup baru, mereka boleh mendapatkan pelaburan dengan melakukan sesi persembahan (pitching) di hadapan para pelabur berpotensi. Selain itu, mereka boleh cuba untuk mendapatkan dana kewangan melalui cara crowdfunding.

Secara ringkasnya, crowdfunding adalah satu cara alternatif mendapatkan bantuan kewangan melalui pelaburan daripada banyak pihak. Berbeza dengan pelaburan biasa yang dilakukan oleh syarikat-syarikat besar atau individu ternama, wang yang diterima melalui crowdfunding dalam sumbang kecil banyak individu.

Selain itu, pengumpulan bantuan kewangan melalui crowdfunding ini tidak tertumpu untuk penghasilan produk semata-mata tetapi juga untuk tujuan lain seperti bantuan perubatan, projek seni kreatif dan sebagainya. Pada tahun 2015 sahaja, dianggarkan kira-kira RM145 bilion berjaya dikumpulkan melalui cara crowdfunding ini. Terdapat banyak laman web untuk tujuan crowdfunding ini dan antara yang popular adalah Kickstarter dan Indiegogo.

Biasanya untuk sesuatu projek yang diletakkan di laman web crowdfunding, pemiliknya akan meletakkan sasaran jumlah wang yang mereka ingini untuk merealisasikan projek yang dirancang. Malangnya tidak semua projek yang mencapai sasaran ini berjaya seperti yang dirancang. Malah, ada projek yang mendapat tajaan berkali-kali ganda melebihi sasaran awal mereka tetapi akhirnya lenyap tanpa khabar berita.

Skarp Laser Razor adalah satu projek untuk mencipta pencukur laser berbanding pencukur konvensional yang menggunakan bilah pencukur. Projek ini mendapat tajaan keseluruhan RM16 juta daripada 25 000 orang pelabur. Walau bagaimanapun, pihak Kickstarter akhirnya menarik balik promosi untuk projek ini memandangkan pemiliknya gagal menghasilkan protaip yang boleh berfungsi seperti yang dirancang.

Pemilik projek tersebut kemudiannya telah menghasilkan satu video demo bagaimana pencukur laser tersebut berfungsi. Walau bagaimanapun, pihak Kickstarter mendakwa ianya tidak mencapai standard persembahan prototaip yang ditetapkan dan ianya sangat meragukan. Pihak Kickstarter menyatakan bahawa produk tersebut mencurigakan dan mendakwa ianya satu scam. Para pelabur bernasib baik apabila pihak Kickstarter akhirnya memulangkan kembali duit mereka.

Zano adalah projek untuk menghasilkan sebuah drone kecil, bersaiz sebesar tapak tangan. Projek ini adalah idea Torquing Group dan mereka berjaya memperolehi RM13.9 juta, satu jumlah yang sangat besar. Drone yang dihasilkan kelak bakal dijual pada harga sekitar RM1100. Pada peringkat awal 600 buah drone telah dihantar kepada pelabur terpilih walaupun ianya siap lebih lewat daripada sasaran awal mereka.

Malangnya, drone tersebut tidak mencapai kualiti yang diingini. Drone kecil yang sepatutnya boleh mengambil gambar swafoto dan mengambil gambar serta video berkualiti tinggi itu kebanyakannya tidak boleh diterbangkan. CEO dan ketua jurutera syarikat tersebut meletakkan jawatan sebelum syarikat tersebut akhirnya diisytiharkan bankrap.

Sekiranya anda ingin membeli drone berkualiti, kami cadangkan drone daripada jenama DJi. Boleh baca artikel kami mengenai latarbelakang syarikat DJi ini yang menguasai 70% pasaran drone dunia.

CST-01 adalah satu projek untuk menghasilkan jam tangan ternipis di dunia. Kempen crowdfunding di Kickstarter ini telah dilakukan oleh pihak Central Standard Timing selaku pemilik projek. Ianya berjaya mendapat kira-kira RM4.3 juta daripada 7600 orang pelabur. CST-01 merupakan satu projek yang sukar kerana mereka perlu mencari teknologi bateri yang sangat nipis untuk digunakan pada jam tersebut.

Masalah terjadi apabila syarikat tersebut terpaksa menamatkan kerjasama dengan syarikat Flextronics dan memerlukan tambahan RM5 juta lagi bagi menghasilkan produk tersebut dalam kuantiti yang banyak. Penyiasatan yang dilakukan terhadapnya mendapati syarikat tersebut menanggung liabliti yang sangat banyak. Hal ini bermakna para pelabur yang telah melabur untuk projek ini besar kemungkinannya tidak akan memperoleh kembali duit pelaburan mereka.

iBackPack merupakan antara projek crowdfunding scam yang terkenal. Ianya adalah satu projek menghasilkan beg sandang bagi generasi baru dimana ianya didatangkan khas dengan tempat mengecas telefon dan menjadi hotspot internet, selain beberapa ciri menarik.

Projek ini mendapat pelaburan keseluruhan hampir RM3 juta tapi tidak menjadi realiti. Masalah timbul apabila pemilik projek tersebut melambat-lambatkan penghasilannya dengan alasan keselamatan penggunaan bateri pada beg tersebut. Ramai pelabur merasakan ianya satu scam apabila pemiliknya telah memadamkan video promosi produk tersebut selain tidak lagi melayan sebarang pertanyaan daripada orang ramai. Nasib para pelabur masih lagi tidak dapat dipastikan tetapi besar kemungkinan mereka mungkin tidak akan memperolehi kembali wang pelaburan mereka.


9 Selebriti Amerika Yang Anda Tidak Tahu Adalah Islam

Janet adalah adik bongsu Michael Jackson. Nama penuh beliau adalah Janet Damita Jo Jackson, dan beliau terkenal sebagai seorang yang kreatif dan menghasilkan rekod musik yang berinovatif.

Beliau menarik perhatian ramai dan menjadi terkenal melalui album ketiga beliau iaitu Control yang mencuri hati ramai orang. Dilahirkan dalam agama Jehovah Witness, ikon pop ini memeluk Islam ketika berkahwin dengan Wissam Al Mana.

Siapa tidak kenal Ice Cube? Wajah beliau sinonim dengan filem 21 Jump Street. Beliau selalu membawa watak kelakar dalam apa-apa filem yang dilakonkan. Dilahirkan sebagai O'Shea Jackson, beliau adalah seorang artis rap dan pelakon.

Terkenal dalam bidang rap, Ice Cube telah dinobatkan sebagai salah seorang pencerita rap terbaik. Beliau juga merupakan perintis kepada rap gangsta.

Pada tahun 1990an, Icu Cube memeluk Islam dan terdapat spekulasi bahawa beliau adalah salah seorang ahli kumpulan Nation of Islam. Nation of Islam adalah sebuah pergerakan politik dan agama oleh golongan African American.

Walaupun telah memeluk Islam, beliau dikatakan tidak mempraktikkan agama tersebut.

Selepas memegang watak sampingan dalam file seperti Con Air dan The Nutty Professor, komedian ini mencuri perhatian ramai dengan siri komedi televisyen Chappelle's Show.

Pada tahun 2006, beliau digelar genius komedian Amerika dan turut disenaraikan dalam '100 Greatest Stand-Ups Sepanjang Zaman'. Selebriti kelakar ini memeluk Islam pada tahun 1998.

Zayn Malik adalah satu-satunya selebriti daripada UK dalam senarai ini. Bekas ahli kumpulan One Direction yang kini sudah berpecah ini telah membuatkan peminat kumpulan muzik tersebut resah dan kacau bilau apabila beliau membuat keputusan untuk meninggalkan band itu pada tahun 2015.

Selepas keluar, dia menyatakan perasaan tidak gembira dengan cara pihak pengurusan mengatur cara nyanyian kumpulan tersebut. Tidak banyak kebebasan diberi kepada penyanyi kumpulan tersebut untuk menghasilkan seni kreatif.

Nama asal beliau adalah Zain Javadd Malik dan dilahirkan pada 12 Januari 1993 di Bradford, England. Bapa beliau merupakan rakyat British yang mempunyai latar belakang muslim Pakistan. Beliau merupakan seorang Islam.

Mike Tyson terkenal sebagai seorang ahli tinju berjaya yang sangat agresif dan suka menggigit telinga. Baru-baru ini beliau tampil dalam beberapa filem terkenal sepeti 'The Hangover' dan 'Entourage'.

Mike juga dikenali kerana kes rogol yang melibatkan beliau, dan tatu ganas pada wajah beliau. Pada tahun 1992, ahli tinju ini memeluk Islam, dan ramai tidak tahu tentang penghijrahan beliau.

Beliau bukanlah selebriti Holywood namun beliau cukup terkenal untuk berada dalam senarai ini. Ahli tinju profesional ini adalah seorang lagenda Amerika. Beliau menyertai pergerakan Nation of Islam pada tahun 1960an.

Ketika inilah beliau mengambil nama Muhammad Ali. Pada tahun 1975, juara heavyweight ini memeluk agama Islam (Ahli Sunnah Wal Jamaah).

Sebelum memeluk Islam lagi, Yusuf Islam merupakan seorang pemusik, penyanyi dan penulis lagu yang terkenal dan berjaya. Antara penghasilan beliau yang hit termasuklah 'Wild World' dan 'Father and Son'.

Pada tahun 1978, selebriti ini memeluk Islam dan sejak itu, beliau jarang dilihat di pentas persembahan. Sejak akhir-akhir ini, beliau mula menyertai bidang ini kembali, namun telah mendapat kritikan daripada ramai umat Islam.

Kareem Abdul-Jabbar adalah seorang bekas pemain profesional liga bola keranjang NBA. Beliau bermain untuk pasukan Milwaukee Bucks dan Los Angeles Lakers.

Sepanjang karier beliau sebagai pemain tengah, Kareem memegang 6 rekod sebagai Pemain Paling Bernilai dalam NBA. Beliau turut memegang 19 rekod NBA All-Star, 15 rekod pilihan All-NBA dan 11 rekod NBA All-Defensive Team Member.

Beliau memenangi 6 kejohanan NBA bersama pasukan sebagai pemain, dan 2 kejohanan NBA sebagai pembantu jurulatih. Pada tahun 1996, beliau dinobatkan sebagai salah seorang dalam 50 Pemain Terbaik Dalam Sejarah NBA.

Aliaume Damala Badara Akon Thiam dilahirkan pada 16 April 1973, dan mempunyai keluarga yang berasal dari Senegal. Beliau merupakan seorang penyanyi, penulis lagu, usahawan, produser rekod, dan pelakon.

Beliau menjadi terkenal pada tahun 2004 melalui lagu 'Locked Up', single pertama dari album debut Trouble. Akon merupakan pengasas 2 label rekod yang berjaya iaitu Konvict Muzik dan Kon Live Distribution.


10 Pendatang Asing Yang Berjaya Mencipta Nama di Amerika Syarikat (Bahagian 1)

Mereka di dalam senarai ini adalah immigran daripada pelbagai negara yang bersama keluarga mereka berpindah ke Amerika Syarikat bagi membina hidup yang lebih baik.

Ada di antara mereka yang berjaya mencipta aplikasi dan laman sesawang yang mempunyai impak yang besar kepada hidup kita dan masih lagi dalam proses mengubah dunia sekeliling kita.

Senarai ini adalah secara rawak dan tidak mengambil kira nilai kekayaan masing-masing.

Shahid Khan asalnya dilahirkan di Pakistan dan berpindah ke Amerika Syarikat ketika berusi 16 tahun supaya beliau boleh melanjutkan pengajian ke University of Illinois di Urbana-Champaign.

Shahid kini mempunyai harta yang bernila US$7.2 bilion dan merupakan pemilik Jacksonville Jaguars (NFL), Fulham F.C. (EPL) dan Flex-N-Gate yang merupakan pengeluaran alat ganti di Illinois.

Beliau memiliki Bachelor's of Science dalam kejuruteraan mekanikal dan kemudiannya mendapat anugerah Mechanical Science & Engineering Distinguished Alumni Award pada tahun 1999.

Ketika di universiti, Shahid bekerja sambilan di Flex-N-Gate. Tamat pengajian, beliau menjadi pengarah kejuruteraan dan akhirnya memulakan syarikat sendiri iaitu Bumper Works.

Akhirnya, beliau membeli Flex-N-Gate daripada majikan beliau dan menggabungkan kedua-dua syarikat ini. Pada tahun 2011, syarikat tersebut mempunyai pendapatan sebanyak US$3 bilion.

Tahun yang sama, Shahid membeli Jacksonville Jaguars, namun pembelian tersebut hanya muktamad pada tahun 2012. Harga anggaran transaksi pembelian ini adalah sebanyak US$760 juta.

Pembelian beliau ini membuatkan beliau sebagai orang pertama dari etnik minoriti yang memiliki sebuah kelab NFL. Pada tahun 2013, beliau telah membeli kelab bola sepak London iaitu Fulham.

Elon Musk merupakan nama yang pasti anda pernah dengar sekitar beberapa tahun kebelakangan ini. Seperti anda sedia maklum, Elon merupakan pengasas syarikat kereta elektrik iaitu Tesla Motors.

Selain Tesla Motors, beliau juga merupakan Chief Technology Officer (CTO), CEO dan pengasas kepada syarikat teknologi angkasa lepas, SpaceX. Selain 2 syarikat ini, beliau turut menubuhkan beberapa syarikat lain seperti Zip2, OpenAI dan SolarCity.

Tidak lupa, beliau turut mengasaskan X.com yang kemudiannya bergabung dengan Cofinity dan PayPal.

Kesemua perusahaan perniagaan ini bernilai US$11.5 bilion. Nilai kekayaan tersebut meletakkan beliau sebagai salah seorang individu terkaya di dunia. Beliau turut tersenarai di dalam majalah Forbes dalam kategori The World's Most Powerful People pada kedudukan ke-21.

Elon dilahirkan di Afrika Selatan, namun berpindah ke sekolah di Kanada kerana beliau teruk dibuli.

Elon mempunyai impian yang agak menarik dan mengagumkan apabila berbicara tentang arah tuju syarikat-syarikat beliau. SpaceX pastinya projek yang paling bercita-cita besar antara semua.

Beliau kini sedang menarik perhatian ramai berkenaan penerokaan ruang angkasa. Beliau sangat terpengaruh dengan buku bersiri tulisan Isaac Asimov, iaitu Foundation.

Dalam buku tersebut, Isaac percaya manusia perlu menerokai ruangan angkasa bagi meneruskan kesinambungan spesis manusia. Elon terpengaruh dengan idea ini.

Elon berharap untuk mengurangkan kos bagi menempatkan manusia ke angkasa dan bermatlamat untuk menghantar manusia ke Marikh dalam masa 10 ke 20 tahun akan datang.

Pada tahun 2018, SpaceX mempunyai misi untuk melancarkan sebuah kapal angkasa Dragon ke Marikh. Menurut beliau, penerbangan kapal angkasa bermanusia pertama yang akan ke Marikh mungkin akan berjaya dicapai pada tahun 2024.

Untuk mengetahui lebih lanjut tentang kisah hidup Elon Musk, sila KLIK SINI.

George Soros dilahirkan di Hungary dan berpindah ke AS bagi mendapatkan jawatan sebagai pedagang arbitraj di F.M. Mayer. Beliau berjaya diterima masuk ke firma berkenaan, sebelum berpindah ke Wertheim & Co. yang mana beliau berjaya membuat simpanan sebanyak US$500,000.

Beliau pernah menuntut di London School of Economics dan mempunyai ijazah dalam Bachelor of Science serta sarjana Master of Science (Falsafah) dari universiti yang sama.

Dengan modal yang ada daripada simpanan beliau, akhirnya beliau menubuhkan sebuah syarikat sendiri iaitu Soros Fund Management pada tahun 1970an.

Pada satu masa, Soros berjaya membuat keuntungan sebanyak US$1 bilion hasil short sale pound sterling yang bernilai US$10 bilion ketika Black Wednesday krisis kewangan di UK.

Akibat peristiwa tersebut, beliau dilabel sebagai 'The Man Who Broke the Bank of England'. Beliau mempunyai nilai kekayaan sebanyakn US$29.4 bilion.

Soros pernah disiasat kerana perdagangan dalaman apabila beliau mempunyai maklumat tentang sekumpulan pelabur yang akan mengambil alih Societe Generale di Perancis.

Undang-undang berkenaan perdagangan dalaman pada masa itu adalah tidak jelas dan ianya susah untuk diambil tindakan undang-undang terhadap beliau, jadi tiada apa-apa caj yang diambil.

Pada tahun 2005, Soros telah didapati bersalah berdasarkan tuduhan sebelum ini oleh Mahkamah Rayuan di Perancis. Penalti telah  ditentukan oleh Mahkamah Agung Perancis yang mengurangkan penalti kepada 940,000 Euros.

Pada tahun 2003, The Washington Post telah menemubual Soros. Dalam temu bual tersebut, Soros berkata beliau ingin mengeluarkan George W. Bush daripada Rumah Putih dan turut membayar wang kepada beberapa kumpulan elit bagi tujuan tersebut.

Tahukah anda, George Soros adalah orang yang sama menyebabkan krisis ekonomi pada tahun 1997/1998 di Asia?

Thomas Peterffy dilahirkan di Hungary dan berpindah ke Amerika Syarikat ketika bekerja sebagai seorang pelukis pelan seni bina. Beliau kemudian menukar bidang ke arah IT.

Thomas mula belajar menulis kod dan akhirnya menjadi seorang programmer komputer, dan beliau membantu membangunkan teknologi keselamatan perdagangan dalam talian yang terkini.

Pada tahun 1980an, Thomas memperkenalkan komputer genggam kepada pedagang stok dan ianya menjadi kegilaan ramai daripada bidang tersebut. Jadi, berapakah nilai kekayaan beliau? Tidak banyak manapun, US$10.9 bilion sahaja.

Beliau menubuhkan Interactive Brokers Group, iaitu sebuah firma broker kos rendah dalam talian. Menurut Majalah Barron, syarikat ini adalah venue perdagangan paling murah bagi pelabur.

Mereka beroperasi dalam futures, bon, stok, forex dan pertukaran mata wang asing seluruh dunia.

Thomas baru-baru ini telah menyenaraikan ladang beliau yang berkeluasan 80 ekar untuk jualan. Anda pasti boleh agak harganya yang memang bukan dalam bajet kita. Ladang yang ditawarkan beliau mempunyai nilai pasaran setinggi US$65 juta, 20 juta melebihi harga belian.

Apa yang akan anda dapat sekiranya anda membeli ladang tersebut? Anda akan mendapat 22 slot rumah kuda, sebuah banglo berkeluasan 8,000 kaki persegi dengan peralatan rumah berkualiti tinggi, 8 bilik tidur dan ruangan pemanas hampir di setiap bilik.

Selain itu, dengan harga US$65 juta, anda juga akan mendapat sebuah gelanggang tenis dan kolam renang.

Jeffrey Skoll dilahirkan di Kanda dan berpindah ke Amerika Syarikat bagi melanjutkan pengajian ke Stanford University. Beliau menamatkan pengajian dalam bidang perniagaan dan bekerja di eBay pada tahun 1995.

Beliau menulis pelan perniagaan untuk syarikat tersebut yang masih merupakan sebuah start-up. Jeffrey merupakan pemegang saham kedua terbesar syarikat berkenaan, di belakang pengasasnya Pierre Omidyar. Beliau kemudiannya menjual pegangannya itu dengan harga US$2 bilion.

Dengan modal yang ada, beliau menubuhkan sebuah syarikat produksi iaitu Participant Media. Syarikat ini telah menghasilkan filem-filem seperti North Country, Good Night & Good Luck, Syriana dan Murderball.

Antara kejayaan penting lain syarikat tersebut termasuklah penghasilan filem seperti An Inconvenient Truth, Fast Food Nation dan Lincoln.

Jeffrey tidak hanya menghasilkan filem, beliau juga merupakan seorang yang sangat dermawan. Yayasan beliau iaitu Skoll Foundation menyokong 'keusahawanan sosial'.

Beliau telah menyumbang sebanyak US$1 bilion, menggunakan hasil wang yang diperolehi daripada eBay kepada yayasan ini. Selain itu, beliau turut menyumbang geran sebanyak US$80 juta setiap tahun kepada yayasan yang sama.

Jeffrey telah memenangi banyak anugerah, termasuklah 'The Producers Guild of America Visionary Award', 'The National Leadership Award for Commonwealth Club Silicon Valley', dan 'Outstanding Philantropist Award' dari the International Associated of Fundraising Professionals.

Beliau juga merupakan antar pelabur utama di Tesla Motors dan memiliki beberapa jenis kereta daripada syarikat tersebut.

SAMBUNGAN: 10 Immigran Paling Berjaya di Amerika Syarikat (Bahagian 2)


6 Cara Berkesan Mengawal Tekanan Darah Tinggi Tanpa Pengambilan Ubat-Ubatan

Sekiranya anda menghidapi tekanan darah tinggi (hypertension), pasti anda risau tentang pengambilan ubat-ubatan yang boleh menyebabkan lain-lain komplikasi terutamanya komplikasi buah pinggang.

Gaya hidup memainkan peranan dalam proses merawat hypertension. Sekiranya anda berjaya mengawal tekanan darah dengan gaya hidup sihat, anda mungkin boleh mengelak mahupun mengurangkan keperluan pengambilan ubat-ubatan.

Tekanan darah lazimnya akan meningkat apabila bertambahnya berat badan. Berat badan berlebihan boleh menyebabkan gangguan pernafasan ketika tidur, seterusnya meningkatkan tekanan darah.

Pengurangan berat badan adalah salah satu cara paling berkesan bagi mengawal tekanan darah.

Selain berat badan, anda juga perlu pastikan ukur lilit pinggang tidak terlalu besar. Membawa beban yang melebihi daripada kemampuan badan boleh turut menyumbang kepada risiko hypertension.

Secara umumnya, lelaki mempunyai risiko hypertension jika ukuran pinggang melebihi 102cm. Bagi perempuan pula, ukuran pinggang haruslah tidak melebih 89cm bagi mengelakkan risiko tersebut.

Walaubagaimanapun, ukuran di atas tidak tetap dan mungkin berubah bagi lain-lain kumpulan etnik. Rujuk doktor untuk ukuran yang lebih tepat.

Kerapkan senaman fizikal, sekurang-kurangnya 30 minit setiap selang sehari ataupun setiap hari. Senaman selama 30 minit mampu mengurangkan tekanan darah antara 4 hingga 9 mmHg.

Perlu diingatkan aktiviti ini perlu dilakukan secara konsisten bagi mengelakkan tekanan darah naik kembali.

Sekiranya tekanan darah anda melebihi sedikit sahaja tekanan darah normal (prehypertension), senaman mampu mengelakkan berlakunya hypertension.

Antara senaman yang baik bagi mengurangkan tekanan darah termasuklah berjalan, berjogging, berbasikal, berenang mahupun menari.

Pengambilan makanan yang kaya dengan bijirin, buah-buahan, sayur-sayuran dan produk tenusu rendah lemak serta makanan rendah lemak tepu dan kolesterol mampu mengurangkan tekanan darah sehingga 14mmHg.

Pelan diet makanan ini dikenali sebagai Dietary Approaches to Stop Hypertension (DASH). Untuk mengubah pemakanan bukanlah sesuatu yang mudah, namun dengan tips berikut, anda mampu untuk sihat.

Tips pertama adalah menyimpan diari pemakanan. Tulis apa yang anda makan untuk minggu tersebut, walaupun hanya seminggu. Dengan cara ini anda akan dapat melihat secara menyeluruh tabiat pemakanan anda yang sebenar.

Pantau apa yang anda makan, berapa banyak, bila dan mengapa. Anda pasti pernah dengar ayat 'Anda adalah apa yang anda makan.' atau dalam bahasa Inggerisnya 'You are what you eat.'.

Pertimbang meningkatkan pengambilan potassium. Potassium mampu mengurangkan kesan sodium dalam tekanan darah. Sumber terbaik bagi potassium dalam makanan adalah sayur dan buah, berbanding makanan tambahan.

Jadi pengguna yang lebih bijak. Baca label makanan ketika membeli, dan kekal dengan pelan makanan sihat apabila anda makan di luar.

Pengurangan sodium dalam makanan walaupun sedikit mampu mengurangkan tekanan darah antara 2 hingga 8mmHg. Kesan pengambilan sodium berbeza bagi lain orang. Secara umumnya, hadkan sodium kepada bawah 2,300 mg sehari atau kurang.

Bagi mengurangkan sodium dalam diet, baca label makanan terlebih dahulu. Kalau boleh, pilih makanan yang kurang sodium. Selain itu, kurangkan makanan ringan.  Kebanyakan makanan ini mengandungi garam yang banyak.

Kurangkan pengambilan garam. 1 sudu teh mengandungi 2,300 mg sodium. Penggunaan produk Ajinomoto secara berlebihan terutamanya boleh memberi kesan yang negatif kepada tekanan darah anda.

Merokok sudah menjadi suatu tabiat biasa di kalangan kaum lelaki di Malaysia. Untuk berhenti merokok bukanlah sesuatu yang mudah bagi mereka yang tegar. Setiap rokok yang anda hisap akan meningkatkan tekanan darah selama beberapa minit walaupun selepas anda tamat.

Berhenti merokok membantu mengurangkan tekanan darah ke tahap normal. Menurut kajian, mereka yang berhenti merokok, tidak kira umur, akan mempunyai jangka hayat yang lebih lama.

Kafein mampu menaikkan tekanan darah sehingga 10 mmHg bagi mereka yang jarang mengambilnya, namun kesan terhadap tekanan darah bagi pengguna tegar dilihat agak sedikit.

Walaupun kesan pengambilan kafein secara berlebihan terhadap tekanan darah masih samar-samar, kebarangkalian meningkatnya (walaupun sedikit) tekanan darah tetap wujud.

Untuk melihat sama ada kafein meningkatkan tekanan darah anda, semak tekanan darah dalam masa 30 minit selepas anda minum minuman berkafein. Sekiranya tekanan naik antara 5 hingga 10 mmHg, tekanan darah anda mungkin sensitif terhadap penggunaan kafein.

Walaupun hidup hanya sekali, jangan sia-siakannya. Jagalah kesihatan anda, seperti mana anda menjaga keluarga anda.


9 Perkara Pelik Berlaku Di Atas Garisan Khatulistiwa Yang Ramai Tak Tahu

Apa yang anda tahu mengenai khatulistiwa? Khatulistiwa merupakan satu garisan khayalan yang dilukis mengelilingi bumi, memisahkan kedua-dua hemisfera utara dan selatan. Garis lintang ini berada pada 0°, dan mempunyai jarak sepanjang 40,075 kilometer.

Ia juga merupakan salah satu daripada garisan latitud utama berdasarkan hubungan antara putaran Bumi dengan satah orbit yang mengelilingi matahari. 11 negara berada betul-betul pada garisan khatulistiwa, iaitu São Tomé dan Príncipe, Gabon, Republik Congo, Republik Demokratik Congo, Uganda, Kenya, Somalia, Indonesia, Ecuador, Colombia, dan Brazil.

iluminasi.com ingin berkongsi 9 perkara pelik yang berlaku di garisan khatulistiwa.

Nama negara ini, Ecuador, diberikan sempena garisan khatulistiwa iaitu "Equator" dalam bahasa Inggeris.

sebanyak 2 kali setahun anda akan mendapati bayang-bayang anda hilang walaupun berada di bawah cahaya matahari, jika anda berdiri di atas garisan khatulistiwa. Ia adalah kerana matahari betul-betul berada di atas kepala anda.

Jika anda menggunakan sink di rumah, anda akan dapati air yang terkumpul dalam sink mengalir ke dalam paip, dalam keadaan air tersebut berputar sama ada ikut arah jam atau lawan jam. Jika anda berada di hemisfera selatan, air akan berputar mengikut arah jam dan di hemisfera utara pula, lawan arah jam.

Namun, di Ecuador (betul-betul atas garisan khatulistiwa), air mengalir ke bawah secara langsung tanpa berputar.

Berada betul-betul atas garisan ini membuatkan anda tidak memerlukan jam tangan. Ini adalah kerana anda boleh menggunakan jam solar daripada cahaya matahari.

Menurut jurnal oleh American College of Allergy, Asthma and Immunology (ACAAI), risiko menghidapi penyakit asma atau alahan lain berkaitan pernafasan sangat tinggi jika tinggal di atau berhampiran garisan khatulistiwa.

Kajian tersebut mengatakan bahawa mereka yang tinggal berhampiran khatulistiwa berisiko tinggi terhadap sinar ungu -B daripada sinaran matahari. Terdedah terhadap sinaran ini menjejaskan sistem ketahanan diri seseorang dan mudah mengalami alahan.

Hemisfera utara mempunyai lebih ramai penduduk berbanding hemisfera selatan kerana negara di hemisfera selatan lebih sedikit berbanding negara di hemisfera utara. Hanya 2 daripada 10 negara dalam senarai negara berpopulasi tertinggi di dunia berada di bawah garisan khatulistiwa iaitu Indonesia dan Brazil.

Bumi "membonjol" keluar di atas garisan khatulistiwa disebabkan putara bumi, dan juga kecenderungannya untuk kekal di atas garisan lurus ketika bergerak. Disebabkan ini, medan graviti yang tak sekata terhasil.

Jadi, berada di atas garisan khatulistiwa membuatkan anda menjadi lebih ringan! Sesuai untuk mereka yang sukakan berat badan yang rendah. Namun, perbezaannya taklah tinggi, iaitu 0.5% sahaja.

Ada yang mengatakan ia hanya mitos, namun dikatakan sangat sukar untuk mengimbangi badan anda jika berjalan di atas garisan khatulistiwa ini kerana perbezaan graviti.

Di garisan khatulistiwa, waktu siang dan malam adalah sama iaitu 12 jam secara konsisten. Matahari terbit pada pukul 6 pagi dan terbenam pada pukul 6 petang sepanjang tahun.


4 Taktik Pemasaran Syarikat Besar Yang Akhirnya Memakan Diri Sendiri

Dalam perniagaan, tiada apa yang lebih penting daripada keberkesanan produk atau servis, dan juga teknik pemasaran. Di zaman serba moden ini pemasaran boleh dikatakan sebagai penentu kepada masa depan sesebuah syarikat.

Ada yang menggunakan taktik yang jujur, prihatin dan menarik. Namun ada juga yang menggunakan taktik kotor dalam memperdaya pengguna bagi melariskan jualan mereka. iluminasi.com ingin berkongsi 4 taktik pemasaran oleh syarikat besar yang akhirnya memakan diri sendiri.

Bagi melariskan lagi produk mereka, Coca-Cola cuba untuk melaksanakan kempen pemasaran paling besar ketika itu, dengan melancarkan MagiCans pada tahun 1990. Ideanya adalaah dengan memasukkan wang kertas dengan nilai rawak dari $1 hingga $500 ke dalam tin minuman tersebut.

Dan apabila penutup tin dibuka, wang akan keluar (jika ada). Seronok kan?

Namun ia merupakan satu kesilapan besar oleh Coca-Cola yang tidak menyelidik dengan lebih mendalam. Bagi menjayakan penghasilan MagiCans, wang yang dimasukkan haruslah diimbangkan bersama-sama air di dalamnya. Namun, apa yang berlaku adalah tin tersebut bocor.

Mereka yang memenangi wang tunai mendapati wang kertas tersebut basah dan lembik serta berbau. Perkara ini sampai ke pihak media, dan Coca-Cola cuba memperbetulkan keadaan.

Mereka menghentikan promosi ini, iaitu hanya 200,000 tin sahaja dilancarkan daripada 750,000 jumlah keseluruhan. Rugi tu!

American Airlines juga bercita-cita untuk mempromosikan penerbangan mereka. Pada tahun 1981, syarikat ini telah mendapat idea menarik untuk mengembangkan sayap perniagaan mereka. Ia adalah dengan cara menawarkan pas penerbangan kelas pertama seumur hidup, dengan bayaran pendahuluan $250,000.

Dan jika pelanggan mahu menambah lagi seorang rakan ke dalam pas ini, hanya perlu tambah $150,000. Seakan-akan tidak mendapat sambutan, hanya 66 orang sahaja yang mendaftar, namun ia cukup memberikan impak buruk kepada American Airlines.

Sesetengah daripada pemegang pas ini terbang pergi dan balik, dari Chicago ke London sebanyak 16 kali sebulan. Ia telah membuatkan American Airlines rugi lebih dari $1 juta (RM11.4 juta) setahun!

Syarikat ini kemudiannya menaikkan harga pas kepada $600,000 dan sekali lagi kepada $1.01 juta. Mereka akhirnyaa menghentikan jualan pas tersebut pada tahun 1994. Dan disebabkan pelanggan telah menyebabkan kerugian yang sangat tinggi kepada American Airlines, syarikat ini melantik penyiasat untuk mencari sebab untuk menarik semula pas tersebut secara sah dari segi undang-undang.

Pada tahun 1992, syarikat pembuat perkakas rumah British, Hoover, mengalami masalah stok berlebihan bagi produk mesin basuh dan mesin vakum. Dengan ini, syarikat telah menawarkan promosi menarik kepada pelanggan, dan tanpa disedari, promosi untuk bakal memberikan kesan buruk kepada mereka.

Promosi tersebut menawarkan 2 tiket pergi dan balik ke Eropah, kepada sesiapa yang membeli produk Hoover bernilai £100 (RM550) dan ke atas. Mereka kemudianya menawarkan penerbangan ke Amerika Syarikat, dan ia telah merubah segalanya.

Mereka yang menjangkakan keuntungan dan menjual barangan di gudang, namun tak mampu menanggung kos dan permintaan. Stok-stok yang tidak terjual sebelum ini (mesin basuh dan vakum) tidak berganjak kerana pelanggan hanya membeli vakum termurah yang boleh. Syarikat ini terpaksa menggajikan lebih banyak staf di kilang, untuk menampung permintaan ini,

Akhirnya, beribu-ribu pelanggan telah menyaman Hoover, walaupun seramai 220,000 pelanggan telah mendapat habuan penerbangan percuma. Setelah segalanya selesai, Hoover kerugian sebanyak $60 juta, dan 3 daripada staf eksekutifnya kehilangan kerja.

Pada tahun 2015, isu bangsa dan perkauman menjadi-menjadi di Amerika Syarikat. Untuk menunjukkan yang mereka prihatin, CEO Starbucks, Howard Schultz menggalakkan agar barista-barista mengajak pelanggan untuk berborak mengenai bangsa.

Idea itu mungkin bagus bagi Howard, namun tidak bagi pelanggan dan barista. Pelanggan mengunjungi Starbucks untuk kopi mereka, bukan membincangkan sesuatu yang sensitif seperti itu. Barista juga tidak selesa dengan keadaan tersebut.

Kempen #RaceTogether tersebut telah mendapat tempelak yang dahsyat oleh orang ramai, sehinggakan Howard sendiri diserang dan dikecam dengan hebat di media sosial. Dalam satu muatnaik oleh netizen, Starbuck dikatakan menggalakkan pelanggan berborak mengenai bangsa, namun hanya menggunakan gambar orang kulit putih dalam poster mereka.

Dalam masa beberapa hari sahaja, kempen itu dihentikan serta-merta. "Kami melakukan kesilapan, jadi apa masalahnya? Kami harus lupakan dan teruskan hidup," kata Howard Schultz.


9 Baik Buruk Keluarga Rothschild Yang Ramai Terlepas Pandang

Keluarga Rothschild dikatakan sebuah keluarga paling kaya di muka bumi ini. Siapakah mereka ini sebenarnya? Bagaimana mereka begitu berjaya sehingga memiliki kekayaan yang melampau?

Artikel kali akan menyelit sedikit fakta menarik mengenai keluarga ini.

Selain kemelesetan ekonomi pada tahun 2008, terdapat satu lagi krisis yang sama yang berlaku pada tahun 1895 di Amerika Syarikat. Pada tahun tersebut, AS melalui antara krisis ekonomi terburuk dalam sejarahnya.

Kerajaan kekurangan simpanan emas, dan terdapat kerisauan mereka tidak mampu untuk membayar hutang yang menimbun. Sudah pasti President Grover Cleveland mahu mengelakkan negara tersebut daripada bankrap.

Beliau menghubungi salah seorang ahli keluarga Rothschild bagi mendapatkan bantuan kewangan untuk membayar hutang-hutang negara. Dengan bantuan keluarga Rothschild, AS terselamat daripada krisis tersebut.

Pada tahun 1919, Rothschild dan beberapa pemimpin industri dagangan yang lain mula bertemu 2 kali sehari bagi menentukan harga emas. Emas menjadi antara aset paling bernilai bagi keluarga ini. Akhirnya, emas dijadikan penanda aras kekayaan dalam pasaran dunia.

Pertemuan harian ini berlansung daripada tahun 1919 sehingga 2014, apabila Barclays Bank mengambil peranan tersebut daripada Rothschild dan lain-lain.

Pada awal kurun ke-19, empayar kerajaan Brazil cuba untuk mendapatkan kemerdekaan daripada Portugal. Ini membawa kepada beberapa peperangan, dan akhirnya Portugal patuh akan kemahuan Brazil.

Namun, Portugal meletakkan syarat sekiranya Brazil inginkan kemerdekaan, mereka perlu membayar sejumlah wang sebagai penghormatan. Brazil bersetuju. Cuba anda teka siapakah yang membayar wang tersebut?

Siapa lagi kalau bukan Nathan Mayer Rothschild. Rothschild telah membayar sebanyak £2 juta kepada Portugal bagi pihak Brazil. Mengapa Rothschild bersetuju untuk membayar wang tersebut? Jawapannya mudah, pengaruh politik.

Pastinya kita biasa dengar nama-nama seperti Rockefellers dan Trumps. Berbanding nama-nama keluarga kaya raya ini, tidak banyak diketahui tentang kekayaan keluarga Rothschild.

Anda tidak akan menemui nama ahli keluarga Rothschild dalam senarai Forbes. Kekayaan keluarga ini telah diagihkan sejak beberapa ratus tahun lalu. Kebanyak sumber kekayaan mereka adalah melalui perniagaan dan pemilikan bank-bank di seluruh dunia.

Anggaran paling rendah keluarga ini adalah sebanyak US$350 bilion dalam bentuk aset. Anggaran yang lebih tinggi dan yang lebih tepat adalah sekitar US$1 trilion dalam bentuk aset.

Rio Tinto, sebuah syarikat perlombongan yang beribu pejabat di Melbourne, Australia telah diasaskan melalui perusahaan keluarga Rothschild.

Syarikat ini ditubuhkan pada tahun 1873 oleh segolongan pelabur yang membeli sebuah kompleks perlombongan di Sepanyol daripada kerajaan Sepanyol.

Pada penghujung tahun 1880an, keluarga Rothschild melibatkan diri ke dalam syarikat tersebut melalui pelaburan, dan pengeluarannya terus bertambah.

Kini, perusahaan ini mengeluarkan hasil seperti bijih besi, tembaga, uranium, arang, berlian dan lain-lain. Syarikat ini beroperasi di seluruh dunia melalui beberapa anak syarikat.

Perlombongan merupakan salah satu perniagaan yang dikuasai oleh Rothschild, selain media hiburan, makanan dan lain-lain.

Ketika Itali masih belum menjadi Itali, sebuah bank yang dimiliki oleh Rothschild telah mendermakan sejumlah wang kepada Papal States dan beberapa raja di Naples.

Apabila Itali bersatu pada tahun 1861, artistokrat Itali menolak tawaran tersebut, dan Rothschild dipaksa untuk menutup bank mereka di Naples. Nasib mereka di Naples tidak berhenti di situ, Rothschild membina hubungan yang rapat dengan Vatican Bank sehingga ke abad 20.

Seperti keluarga diraja, perkahwinan antara ahli keluarga (sepupu sepapat) bagi menjaga keturunan dan kekayaan adalah perkara lazim bagi keluarga Rothschild.

Mayer Amscel Rothschild, pengasas keluarga ini, ternyata jatuh cinta dengan cara pemikiran seperti ini. Beliau mengatur perkahwinan dengan pilihan yang terhad kepada kaum wanita keluarga mereka.

Sekiranya mereka mahukan warisan harta yang banyak, mereka perlu mengahwini sepupu mereka. Dari pandangan Rothschild, ini adalah cara terbaik bagi menjaga harta keluarga daripada tangan orang luar.

Salah seorang ahli keluarga Rothschild, iaitu Lord Walter Rothschild mempunyai minat yang sangat tinggi terhadap zoologi. Ketika kecil, beliau mengumpul haiwan dan serangga.

Beliau dilihat enggan meneruskan perusahaan bank keluarga tersebut. Pada tahun 1908, ibu bapa beliau menubuhkan sebuah musium zoologikal, memberi peluang kepada beliau untuk terus mengumpul haiwan dari seluruh dunia.

Beliau terkenal dengan adegan menaiki kereta tunggangan dengan menggunakan kuda belang berbanding lembu bagi membuktikan bahawa haiwan tersebut boleh dijinakkan dan diajar.

Koleksi beliau kian hari semakin bertambah kepada ratus ribu spesis haiwan dan serangga, menjadi koleksi terbesar pernah dimiliki oleh individu persendirian.

Dengan privasi dan kekayaan yang melampau, tidak terkejut bahawa keluarga ini dikaitkan dengan pelbagai teori konspirasi. Antaranya termasuklah pengaruh mereka terhadap US Federal Reserve, sebuah topik yang menjadi perdebatan sehingga kini.

Antara teori lain adalah mereka melabur atau berkait rapat dengan secret society seperti Illuminati. Illuminati, bukan Illuminasi. Terdapat khabar angin mengatakan secret societey ini terhasil daripada Perang Dunia Pertama.

Ini antara teori zaman dahulu, ada juga yang mengaitkan penglibatan Rothschild dengan pesawat MAS 370 yang hilang pada 8 Mac 2014. Betul atau tidak, hanya Allah yang tahu.


6 Skateboarder Paling Power Dalam Sejarah

Walaupun tidak se-popular sukan bola sepak, namun permainan ini mempunyai peminat tersendiri. Ada yang menggelarkan ia sebagai sukan, dan ada yang tidak. Namun, tak dapat disangkal permainan papan selaju mendapat tempat di hati ramai orang.

Apa yang menarik mengenai skateboard ini adalah ia nampak mudah, dan trik-triknya kelihatan menyeronokkan. Namun, apabila meletakkan kedua-dua kaki di atasnya, barulah menyedari akan kesukaran untuk mengawal skateboard, apatah lagi beraksi.

Kali ini iluminasi.com ingin berkongsi 6 atlet papan selaju yang paling berpengaruh dan terhebat dalam sejarah.

Tak lengkap senarai ini kalau tak ada nama Pa'din Musa. Penulis harus memasukkan nama beliau dalam senarai ini kerana beliau adalah antara atlet papan selaju yang paling berpengaruh dalam sejarah Malaysia. Ahmad Fadzil Musa atau lebih dikenali dengan nama Pa'din Musa merupakan anak kelahiran Pulau Pinang.

Beliau mula menceburkan diri dalam sukan ini sejak remaja lagi. Beliau mencipta sejarah apabila memenangi dua pingat emas di kejohanan sukan lasak Asian X Games di Phuket pada tahun 2000, dan di Kuala Lumpur pada tahun 2004.

Kejohanan sukan lasak tempatan juga didominasi oleh Pa'din dari tahun 1994 sehingga 2004. Tak lupa kepada masyarakat, Pa'din membina beberapa gelanggang sukan ekstrem di Malaysia.

Terbaru, Pa'din menyifatkan hidupnya sebagai seorang skateboarder sudah sempurna, selepas kasut Vans signature Pa'din Musa dilancarkan. Bukanlah sesuatu yang mengejutkan mengetahui kasut tersebut habis dijual dalam beberapa jam sahaja selepas pelancaran.

Beliau digelar sebagai "wonder boy. Nyjah mula bermain papan selaju ketika berusia 4 tahun. Lahir dalam keluarga Rastafari, beliau harus mengikut peraturan ketat seperti menjadi vegetarian dan memiliki rambut dreadlock.

Nyjah diajar oleh bapanya yang juga peminat sukan papan selaju. Ketika berusia 21 tahun, Nyjah telah memenangi hadiah wang tunai melebihi semua atlet sukan ini. Beliau juga merupakan pemenang keseluruhan Street League Skateboarding sebanyak 5 kali dan menggondol beberapa pingat di Sukan X.

Apa yang boleh menggambarkan pemilik syarikat papan selaju "Plan B" ini adalah atlet yang sangat tangkas dan hebat. Beliau telah memenangi anugerah "Skater of the Year" oleh majalah Thrasher sebanyak 2 kali, serta mempunyai beberapa rekod dunia.

Danny juga sangat terkenal dengan aksi-aksi ekstrem dan berbahaya. Beliau merupakan manusia pertama yang melompat turun ke ramp dari helikopter dan melakukan lompatan melepasi Tembok Besar China.

Banyak kecederaan dialami Danny seperti patah leher dan menjalani beberapa pembedahan.

Bob merupakan seorang pemain papan selaju kelahiran Brazil. Beliau terkenal dengan cara meluncur atas angin. Bob muncul dalam kesemua Sukan-X iaitu sebanyak 52 kali dan memenangi 26 pingat.

Walaupun Bob berjaya melakukan pendaratan "50-50" di Grand Canyon, namun kejayaan terbesarnya adalah menjadi manusia pertama yang berjaya melakukan "fakie 900". Bob juga merupakan skater kegemaran Tony Hawk dan satu-satunya skater Brazil yang pernah dinobatkan "Skater of the Year" oleh Thrasher.

Siapa tak kenal dengan nama Tony Hawk? Berasal dari San Diego, California, Tony digelarkan sebagai "The Birdman" adalah antara atlet papan selaju terhebat atas muka bumi. Beliau mempunyai bakat semulajadi sejak kecil dan menjadi profesional ketika berusia 14 tahun.

Tony adalah skater paling berpengaruh dan perintis sukan papan selaju moden. Beliau memenangi juara dunia National Skateboard Associatian sebanyak 12 kali berturut-turut, dan kejuaraan lain yang tidak terkira.

Antara pencapaian paling diingati adalah menjadi manusia pertama menyempurnakan "900 flip". Permainan video "Tony Hawk Pro Skater" merupakan antara yang paling berjaya dalam sejarah, dan juga Yayasan Tony Hawk telah membina lebih daripada 400 skatepark di seluruh Amerika Syarikat.

Tony Hawk juga merupakan skateboarder paling kaya di dunia dengan kekayaan mencecah RM490 juta.

Jika anda fikirkan tentang sukan papan selaju, pasti nama ini akan bermain di fikiran anda. Rodney Mullen boleh dikatakan sebagai raja dalam sukan ini dan pengaruhnya tidak dapat diukur.

Rodney mula melibatkan diri seawal usia 10 tahun selepas rakannya memperkenalkan papan selaju kepadanya buat kali pertama, dan menjadi atlet papan selaju paling berbakat dalam sejarah.

Beliau boleh dikatakan individu yang bertanggungjawab mencipta sukan ini, dengan mencipta lebih daripada 30 trik, termasuklah "360 flip", "backside flip", "one-footed ollie", "impossible" dan banyak lagi. Rodney merupakan pakar dalam teknikal, artis yang hebat serta sukakan kesempurnaan dalam setiap trick.

Rodney berada di tangga ke-9 skateboarder terkaya di dunia dengan kekayaan RM143 juta.


Golongan Hipster Afrika Yang Sanggup Berhutang Asal Bergaya : La Sape

Kita pasti biasa mendengar ayat "biasa papa kedana asal bergaya". Walaupun ianya bukanlah satu gaya hidup yang elok untuk diikuti, itulah gaya hidup yang dipilih oleh segelintir golongan hipster di Congo yang sangat mementingkan fesyen melebihi segala-galanya. Mereka menggelarkan diri mereka "La Sape".

"La Sape" adalah sebuah perkataan daripada bahasa Perancis dimana perkataan "Sape" itu mempunyai maksud pakaian. Golongan ini dirujuk sebagai seorang "Sapeur". Golongan ini lebih tertumpu di bandar Kinshaha dan Brazzaville dimana setiap malam hujung minggu mereka akan berkumpul sambil menunjuk-nunjukkan pakai terbaru dan mahal yang dimiliki.

Mengikut sejarah, gaya hidup La Sape ini dikatakan bermula sejak daripada zaman penjajahan Perancis ke atas Congo lagi. Pada masa tersebut, seperti di kebanyakan tempat lain di Congo, penduduknya tidak berpakaian lengkap dan ada kalanya hanya bertelanjang.

Pihak Perancis ingin mengubah situasi tersebut dan mahu melihat rakyat tempatan lebih bertamadun dengan berpakaian lengkap. Dalam usaha untuk menggalakkan rakyat tempatan mula berpakaian, pihak Perancis telah membawa banyak pakaian terpakai dari sekitar Eropah untuk diberikan kepada penduduk tempatan.

Pemberian pakaian ini juga dikatakan sebagai hadiah bagi memupuk sifat taat setia penduduk tempatan kepada pemerintahan Perancis. Bandar Brazzaville mula menjadi popular sebagai tempat pilihan orang Barat yang datang ke Congo kerana mereka beranggapakan penduduk di bandar Brazzaville lebih bertamadun kerana kebanyakan daripada penduduknya sudah berpakaian.

Oleh kerana pakaian yang dibawa oleh Perancis merupakan pakaian dari negara-negara Eropah, maka penduduk setempat lebih mahir berfesyen mengikut gaya Eropah. Selain itu, para pekerja juga biasanya hanya diberikan sedikit upah berbentuk wang sebaliknya diberikan hadiah berupa pakaian apabila sudah selesai melakukan sesuatu kerja.

Bagi golongan La Sape, fesyen adalah segala-galanya. Mereka tidak kisah berbelanja besar malah sanggup membuat pinjaman kredit daripada bank semata-mata ingin membeli pakaian baru yang berjenama. Jenama popular seperti Giorgio Armani, Yves Saint Laurent, Kenzo serta beberapa jenama popular lain adalah antara beberapa jenama yang digemari mereka.

Bagi seorang Sapeur, berusaha untuk memajukan dan meningkatkan taraf hidup mereka bukanlah satu keutamaan sebaliknya mereka mestilah kelihatan lebih menyerlah dan segak berbanding rakan-rakan Sapeur yang lain.

Tidak dinafikan sesetengah orang di Malaysia sanggup membeli barangan tiruan tidak kiralah beg tangan, baju, topi, seluar dan sebagainya. Walau bagaimanapun, seseorang Sapeur tidak akan sesekali membeli barangan berjenama yang tiruan. Barang berjenama daripada pereka-pereka fesyen dari Eropah seperti Itali dan Perancis sentiasa menjadi buruan golongan Sapeur.

Dalam video dokumentari di atas, golongan La Sape ini dengan bangganya akan menunjukkan pakaian mewah yang mereka miliki. Ada yang harganya mampu membeli sebidang tanah! Malah, ada juga yang secara terbuka dan bangga mengatakan mereka akan berhutang dengan bank semata-mata untuk membeli pakaian koleksi terbaru. Bagi mereka, berpakaian kemas dan mewah sudah membuatkan mereka berasa seperti seorang yang sangat kaya.

Gaya hidup La Sape ini telah dipopularkan oleh seorang ahli muzik bernama Papa Wemba yang berasal dari bandar Kinshaha sekitar tahun 1970-an. Beliau mempromosikan La Sape sebagai satu golongan yang sangat menghormati orang lain dan sangat mementingkan keterampilan diri walaupun berlainan taraf sosial. Populariti kelab malam dan muzik pada zaman tersebut terus menaikkan populariti gaya hidup La Sape.

Walau bagaimanapun, fenomena La Sape ini juga mempunyai kesan buruk terhadap gaya hidup dan pemikiran golongan Sapeur ini. Majoriti penduduk di Congo hidup dalam keadaan miskin dan hanya mempunyai duit untuk membeli makanan untuk terus hidup. Bagi golongan Sapeur, mereka sanggup mencari duit lebih semata-mata mahu membeli pakai daripada pereka-pereka pakaian terkenal terutamanya buatan Perancis dan Itali.

Bagi golongan Sapeur, fesyen adalah satu keutamaan melebihi keperluan harian untuk terus hidup. Mereka sangat berbangga mampu mengekalkan kebersihan dan membasuh pakaian-pakaian yang dipakai walaupun negara Congo sangat kekurangan bekalan air bersih untuk diminum.

Terdapat juga segelintir golongan Sapeur yang sangat obses terhadap fesyen. Mereka ini sanggup melakukan kerja haram bagi mendapatkan wang untuk membeli pakaian yang dihajati sehingga ada diantaranya yang terpaksa meringkuk di dalam penjara. Bagi mereka, meningkatkan taraf hidup, membeli kenderaan ataupun membayar yuran bagi mendapat pendidikan bukanlah satu keutamaan.

Sebenarnya jika diperhatikan, golongan muda di Malaysia juga ada yang mengamalkan gaya hidup "biar papa kedana asalkan bergaya" ala-ala La Sape ini. Statistik peratusan yang tinggi golongan muda yang diisytiharkan bankrap di Malaysia jelas membuktikannya. Golongan muda di Malaysia segelintirnya lebih gemar membeli kereta mewah, makan di kedai atau kafe mahal, bercuti di tempat yang mewah dan sebagainya sehingga akhirnya diisytiharkan bankrap.


10 Budaya Persekolahan di Jepun Yang Langsung Tak Menyerupai "Crows Zero"

Zaman persekolahan merupakan antara kenangan terindah yang dilalui dalam hidup. Disebabkan bebanan kerja rumah, waktu hujung minggu dan musim cuti sekolah adalah yang paling dinanti-nantikan sekali.

Kita mungkin sudah dibiasakan dengan peraturan-peraturan seperti tidak membuat bising, makan dan membawa telefon bimbit di dalam kelas.

Di Jepun, sistem pendidikan mereka agak berbeza dan lain dari yang lain. Berikut adalah senarai 10 budaya persekolahan yang hanya terdapat di "negara matahari terbit" ini.

Apabila tiba waktu makan tengah hari, pelajar tidak meninggalkan bilik darjah untuk ke kantin. Sebaliknya, mereka dikehendaki membawa alas meja dan pinggan dari rumah.

Hidangan yang diberikan seperti nasi, ikan atau makanan tradisional Jepun yang lain. Makanan tersebut disediakan oleh pelajar sendiri atau tukang masak.

Pelajar dan guru perlu bersama-sama menghabiskan makanan itu sehingga licin, dalam tempoh yang ditetapkan. Setelah selesai, mereka akan membersihkan sendiri segala peralatan yang digunakan dan memberus gigi.

Kebanyakan sekolah di Jepun tidak mempunyai tukang cuci. Sebaliknya, pelajar sendiri bertanggungjawab membersihkan bilik darjah, kawasan koridor dan tandas sekolah.

Ini termasuk kerja-kerja seperti mengemop lantai, membuang habuk dan membersihkan pemadam papan hitam. Tanpa mengira pangkat, kesemua warga sekolah seperti guru, kakitangan dan pengetua turut bergabung tenaga dalam aktiviti ini.

Cuti yang diberikan sekadar 5 hingga 6 minggu, bermula pada 20 Julai hingga akhir bulan Ogos. Guru juga tidak pernah bercuti, kecuali pada cuti umum.

Semasa cuti sekolah, pelajar sering hadir ke kelas, sama ada untuk belajar atau membuat kerja sekolah yang bertimbun. Mereka juga perlu mengambil bahagian dalam aktiviti kelab dan latihan sukan.

Sehingga tahun 1992, cuti hujung minggu di Jepun hanya selama sehari. Selepas itu, kerajaan memutuskan untuk memberi pelajar lebih banyak masa berehat.

Disebalik itu, kebanyakan sekolah menengah di sini telah melanggar peraturan tersebut dan masih menawarkan kelas pada hari Sabtu.

Tidak hairanlah mengapa ramai pelajar mereka yang sering tertidur di kelas, akibat keletihan melampau. Namun, guru jarang sekali menegur perlakuan itu atas dasar simpati.

Pelajar ditegah memakai jaket yang berwarna-warni. Hanya warna-warna tertentu seperti perang, biru gelap, hitam atau kelabu sahaja yang dibenarkan.

Pelajar juga perlu mengekalkan cara pemakaian pakaian seragam, biarpun selepas meninggalkan bangunan sekolah.

Secara asasnya, penggunaan telefon bimbit di kawasan sekolah adalah suatu kesalahan. Namun, pelajar diberi kelonggaran untuk menggunakan peranti itu di antara sesi kelas.

Selepas waktu persekolahan, ia juga boleh digunakan di tempat letak kereta atau pintu depan sekolah.

Majoriti sekolah di Jepun mempunyai sebuah kolam renang. Pelajar dikehendaki belajar berenang dengan jarak tertentu.

Kelas ini dianggap serius dan sebahagian daripada kurikulum. Sekiranya gagal, pelajar perlu menjalani latihan sepanjang musim panas.

"Kancho" lebih dilihat sebagai sebuah tradisi berbanding peraturan di kalangan pelajar sekolah di Jepun. Suatu perkara biasa buat mereka untuk melakukan gurauan bodoh ini.

Ia melibatkan penggunaan jari telunjuk kedua-dua belah tangan untuk mencucuk seseorang di bahagian punggung. Apabila terdapat guru dari luar negara, mereka sering diberi amaran tentang prank ini.

Bagi kebanyakan murid, apabila seorang guru pengganti mengambil alih kelas, ia merupakan alasan untuk kita menjadi malas dan tidak produktif. Di Jepun, peranan guru pengganti jarang sekali wujud.

Ya, terdapat kemungkinan guru lain akan ditugaskan untuk memasuki kelas, jika guru sebenar mempunyai urusan lain. Tetapi, pelajar biasanya mengambil inisiatif sendiri untuk belajar dan menjaga tingkah laku mereka, tanpa sebarang pengawasan.

Bayangkan betapa peritnya perintah berkurung yang diberikan oleh ibu bapa anda, apabila anda melakukan sesuatu kesalahan.

Hukuman ini dikenakan sepanjang masa kepada para belia di Jepun. Pelajar diwajibkan pulang ke rumah sebelum pukul 10 malam dan dilarang tidur di rumah rakan.


Sejarah 7-ELEVEN: Dari Pembekal Blok Ais Kepada Rangkaian Kedai Runcit Dunia

Di sebalik kejayaan rangkaian kedai runcit 7-Eleven, ramai tidak tahu bagaimana syarikat ini bermula, siapa pemilik sebenar syarikat berkenaan, serta cabaran-cabaran yang dihadapi.

Semoga perkongsian artikel kali ini memberi manfaat untuk anda semua.

Sekitar tahun 1927, beberapa syarikat yang menjual blok ais telah bergabung membentuk Southland Ice Company di Dallas, Pada waktu tersebut, peti ais masih belum tercipta, dan blok ais diperlukan bagi menjaga kualiti bahan mentah makanan seperti daging dan sebagainya.

Selepas bergabung, syarikat induk ini mula menjual barangan makanan, dan seterusnya mereka mula terlibat dalam bidang peruncitan.

Antara strategi awal perniagaan mereka adalah meletakkan tiang Totem di sebahagian daripada kedai mereka bagi mencuri tumpuan orang ramai untuk berbelanja di sana. Ketika itu, nama 7-Eleven masih belum wujud. Kedai mereka dinamakan sebagai Tote'm.

Joe C. Thompson, Sr. menjadi presiden Southland Ice pada tahun 1931, menjadi orang penting dalam penubuhan 7-Eleven. Ketika krisis ekonomi Great Depression (1929-1941) di AS, syarikat berkenaan hampir-hampir menjadi bankrap.

Pada tahun 1933, Southland Iceland memberi lebih fokus kepada penjualan makanan dan minuman selepas pemansuhan larangan menjual minuman alkohol di negara tersebut.

Pada tahun 1946, barulah kedai runcit ini mendapat namanya iaitu 7-Eleven. Nama tersebut diberi bagi menarik perhatian orang ramai dan sebagai pengumuman waktu perniagaan yang lebih panjang iaitu daripada 7 pagi sehinggalah 11 malam, 7 hari seminggu.

Sekitar hujung lewat tahun 1950an, Southland Ice mula mengembangkan perniagaan peruncitan di luar Texas dengan membuka kedai 7-Eleven di  East Coast.

Anak Joe Thompon Sr. iaitu Joseph P. Thompson yang menjadi presiden Southland Ice pada tahun 1961 terus mengembangkan operasi perniagaan ke seluruh AS setelah pengambilalihan.

Bermula tahun 1963, sesetengah outlet dibuka 24 jam setiap hari, dan setahun berikutnya, syarikat tersebut mula membuka menggunakan konsep kedai secara francais.

Pada tahun 1973, Southland Ice memberi lesen kepada sekutu Jepun mereka, dan sehingga tahun 1974, terdapat lebih kurang 5000 outlet di seluruh dunia.

Syarikat ini seterusnya mula menjual segala jenis barangan yang tidak terhad kepada makanan dan minuman sahaja.

Selain peruncitan, Southland Ice mula terlibat dalam perniagaan lain. Antara langkah awal ke arah itu termasuklah melalui pembelian Chief Auto Parts pada tahun 1978.

Kebanyakan outlet 7-Eleven beroperasi sebagai stesen minyak. Pada tahun 1983, Southland Ice telah membeli CITGO Petroleum bagi mendapatkan bekalan minyak sendiri. 3 tahun kemudian, syarikat berkenaan menjual 50% sahamnya.

Sekitar tahun 1980an, Samuel Belzberg seorang financier telah mengancam untuk mengambil alih ekonomi Southland. Sebagai respon, keluarga Thompson telah menswastakan syarikat mereka pada Disember 1987.

Kebanyakan anak syarikat termasuklah Chief Auto Parts terpaksa dijual bagi membayar hutang yang banyak disebabkan pembelian semula saham. Tindakan tersebut tidak mampu untuk menstabilkan Southland Ice.

Syarikat berkenaan hampir bankrap untuk kali kedua pada tahun 1990, tahun yang sama mereka bertindak untuk menjual baki 50% saham di CITGO.

Tahun berikutnya, 70% daripada sahamnya telah dibeli oleh 2 buah syarikat peruncit Jepun iaitu Ito-Yokado Co. dan Seven-Eleven Japan, syarikat yang diberi lesen sebelum ini.

Pada tahun 1999, Southland menamakan semula syarikat mereka kepada 7-Eleven, Inc.. Terus berkembang, syarikat berkenaan telah membuka outlet ke 25,000 pada tahun 2003.

Pada November 2005, syarikat tersebut menjadi sebuah anak syarikat dimiliki penuh oleh Seven & i Holdings, sebuah syarikat peruncit yang ditubuhkan beberapa bulan sebelumnya oleh Ito-Yokado.

Syarikat ini memiliki lebih daripada 60,000 rangkaian kedai, kebanyakkanya di Amerika Utara dan Asia. Tipikal outlet 7-Eleven adalah kecil dari segi saiz, dan mempunyai stok makanan, minuman dan lain-lain produk yang terhad.

Pada tahun 1966, 7-Eleven telah memperkenalkan produk signature mereka iaitu minuman ais Slurpee. Untuk mengetahui lebih lanjut mengenai sejarah Slurpee, sila KLIK SINI.


Kemanakah Kapal-kapal Besar Lama Akan Dilupuskan?

Setiap benda ciptaan manusia akan tamat riwayatnya satu hari nanti. Contohnya kereta, selepas beberapa lama digunakan ia akhirnya akan dibuang ke kedai besi buruk dan mana-mana bahagian yang masih elok biasanya boleh dijual kepada kedai alat ganti atau kedai kereta potong.

Begitu juga nasib yang menimpa kapal-kapal besar seperti kapal kargo, kapal persiaran dan tongkang. Selepas 25 hingga 30 tahun (atau lebih) biasanya kapal-kapal ini tidak lagi boleh digunakan kerana telah usang dan juga atas alasan keselamatan. Pernahkah anda tertanya-tanya, dimanakah kapal-kapal lama ini akan dilupuskan?

Mengikut NGO Shipbreaking Platform, pada tahun 2015 sahaja 768 kapal lama didapati terdampar dan dilupuskan di pelabuhan-pelabuhan sekitar Bangladesh, India, Pakistan, China dan juga Turki. Shipbreaking Platform merupakan satu organisasi bebas yang berperanan mewujudkan kesedaran mengenai kesan kegiatan ini kepada alam sekitar dan memperjuangkan nasib para pekerja di industri pelupusan kapal ini.

Pada 2016 pula, organisasi ini telah mengeluarkan laporan bahawa kejatuhan harga minyak dan gas dunia telah mendorong peningkatan jumlah kapal-kapal industri minyak dan gas seperti platform, kapal gerudi minyak dan kapal tangki yang dilupuskan.

Setelah dilupuskan, besi dan bahagian-bahagian daripada kapal ini kemudiannya akan dijual dan dikitar semula. Kegiatan pelupusan ini bukanlah dimonopoli oleh individu tertentu sebaliknya terdapat berpuluh syarikat yang menjalankan kegiatan ini. Kebanyakan aktiviti pelupusan ini berlaku di Chittagong, iaitu bandar kedua terbesar di Bangladesh.

Industri ini juga merupakan penyumbang besar kepada sumber besi di Bangladesh. Dianggarkan 80 - 90% dari sumber besi di Bangladesh datangnya daripada industri pelupusan kapal besa ini. Besi yang diambil daripada kapal-kapal ini biasanya akan dileburkan dan dikitar semula, dimana kebanyakannya digunakan dalam pembinaan bangunan.

Kerja memotong dan melupuskan kapal ini merupakan satu kerja yang berisiko tinggi. Para pekerja biasanya perlu menggunakan tali untuk memanjat kapal-kapal besar ini yang ada kalanya setinggi 20 - 30 meter. Kerja-kerja pemotongan pula kebanyakannya dilakukan secara manual dan tanpa pemakaian pakaian perlindungan keselamatan yang sempurna.

Selain itu, para pekerja juga biasanya akan terdedah kepada pelbagai sisa bahan kimia yang merbahaya seperti asbeston, polychlorinated biphenyl (PCB) dan minyak pelincir, bergantung kepada jenis kapal yang dilupuskan. Bahan-bahan kimia ini juga biasanya dibuang ke dalam laut dan tidak mengikut piawaian dan prosedur standard untuk melupuskan sisa buangan terjadual.

Bagi negara yang miskin seperti Bangladesh, rakyatnya terdesak untuk mencari pekerjaan bekerja dalam bidang yang berisiko ini walaupun gaji yang dibayar tersangatlah rendah. Untuk kerja yang berisiko tinggi seperti ini, pekerja hanya dibayar purata RM1.10 sejam dan biasanya bekerja dalam tempoh yang lama, 12 hingga 16 jam sehari.

Mengikut kajian juga, didapati 25% tenaga kerja dalam industri ini dikatakan daripada golongan yang berada di bawah umur 18 tahun. Mengikut rekod juga, secara purata 2 orang pekerja terbunuh di tempat kerja setiap bulan dan banyak kecederaan dilaporkan pada setiap hari. Malangnya, tiada pihak yang memberikan pembelaan yang sewajarnya kepada para pekerja ini.

Selain hak kepada pekerja yang diabaikan, kritikan terbesar terhadap industri pelupusan kapal ini biasanya disebabkan kesan buruknya kepada alam sekitar terutamanya kepada air laut. Tiada undang-undang tempatan yang membendung perkara ini. Bahan-bahan kimia daripada kapal-kapal yang hendak dilupuskan ini biasanya dibuang begitu sahaja ke laut tanpa mengikut prosedur yang betul.

Kesan pencemaran ini dapat dilihat dengan jelas lebih-lebih lagi ketika air surut dimana akan kelihatan mendapan bahan-bahan kimia ini terutamanya di kawasan berhampiran pelabuhan. Lebih menyedihkan, para pekerja yang terlibat ini biasanya hanya berkaki ayam apabila melakukan kerja, menyebabkan mereka terdedah kepada bahan buangan kimia ini.

Buat masa ini, tiada tanda-tanda bahawa aktiviti pelupusan kapal di Bangladesh ini akan berkurang. Kritikan terhadap industri ini yang mengeksploitasi pekerja dan mencemarkan alam sekitar tidak langsung memperlahankan aktiviti ini memandangkan desakan hidup para pekerja ini untuk menyara hidup dan terdapat permintaan yang berterusan daripada orang ramai dari seluruh untuk melupuskan kapal mereka dengan cara yang murah.

Sekiranya anda mempunyai masa, sila tonton dokumentari berdurasi 15 minit dibawah mengenai kegiatan pelupusan kapal di Bangladesh.


5 Artis Popular Korea Selatan Yang Membunuh Diri Ekoran Tekanan Populariti

Walaupun admin bukanlah peminat muzik Kpop, tetapi kejadian bunuh diri tetap akan memberikan kesan pada sesiapa saja. Apatah lagi apabila kejadian yang sama telah berulang-ulang selama beberapa puluh tahun, tanpa ada sebarang pihak mahu melakukan satu perubahan pada budaya yang diamalkan industri hiburan Korea.Kes-kes bunuh diri di kalangan artis hiburan Korea merupakan satu perkara yang kerap berlaku dengan tekanan kepada setiap individu yang ada, bukan setakat perlu bersaing sesama kumpulan malahan mereka sebenarnya turut sama bersaing dengan ahli kumpulan mereka, mampu membuatkan mana-mana individu hilang kewarasan diri.

Berikut adalah 5 kes bunuh diri yang pernah berlaku dalam industri hiburan Korea yang melibatkan antara nama-nama paling besar yang menjadi idola kepada peminat, namun menyembunyikan seribu satu kisah duka.

Park Yong-Ha adalah antara bintang dalam siri televisyen yang meletup di Malaysia pada tahun 2002 iaitu Winter Sonata, menjadi kegilaan ramai wanita dan makcik-makcik. Mempunyai karier yang berjaya sehinggakan turut popular di Jepun.

Park dikatakan turut sama bertanggungjawab menjaga ayahnya yang berdepan sakit kanser. Beliau pernah mengakui mempunyai masalah tertekan dengan kerjaya namun tidak nampak tanda-tanda kemurungan pada beliau. Pada 30 Jun 2010, Park ditemui mati dengan menggantung dirinya menggunakan kabel pengecas kamera oleh ibunya sendiri. Park membunuh diri ketika berusia 23 tahun. (rujukan)

Rakyat Malaysia mungkin pernah melihat wajah artis bernama U;Nee ini, kerana ini adalah wajah yang dikatakan sebagai wajah Altantuya yang digunakan sebagai propaganda politik pihak tertentu. Untuk terus menyebarkannya adalah satu perbuatan tidak baik, kerana U;Nee atau nama sebenarnya Hur Youn telah pun membunuh dirinya pada 22 Januari 2007, beberapa minggu sebelum album baru beliau dilancarkan.

Ditemui mati oleh neneknya sendiri, dengan menggantung dirinya ketika berusia 26 tahun - U;Nee mengalami masalah depresi yang teruk. U;Nee tidak dapat menerima kritikan serta kecaman yang dihadapinya daripada pihak media dan juga peminat.

Jika anda cuba google nama Altantuya ketika ini, wajah U;nee pasti akan keluar kerana masih ramai yang percaya itu adalah Altantuya. (rujukan)

Pelakon Jeong Da-Bin ditemui mati pada 10 Februari 2007, ketika baru berusia 27 tahun. Jeong ditemui mati dengan menggantung dirinya di dalam bilik air rumah teman lelakinya selepas berada dalam keadaan mabuk berparti arak di sebuah bar.

Dalam beberapa tulisan yang dimuatnaik ke dalam blog beliau beberapa minggu sebelum kejadian tersebut, Jeong menulis yang segala-galanya akan berakhir dan terasa seperti dia akan mati. Terkenal sebagai seorang yang berperwatakan ceria, Jeong menjadi nama besar di Korea dan juga Taiwan, membintangi siri drama dan filem yang popular - sebelum dia mengambil keputusan menamatkan hidupnya. (rujukan)

Pada Mac 2009, pelakon popular siri 'Boys Over Flowers' Jang Ja-Yeon menamatkan hidupnya pada usia 29 tahun, selepas mengalami beberapa insiden yang menyebabkan trauma besar dalam hidupnya.

Dalam sebuah surat 7 muka surat yang ditulis seminggu sebelum membunuh diri, Jang menjelaskan  tindakan beberapa pihak yang mengambil kesempatan memeras ugut beliau meminta habuan melakukan hubungan seksual, bagi menaikkan kerjaya beliau.

Jang menamakan ejen beliau, Kim Sung Hoon sebagai individu yang bertanggungjawab melacurkan dirinya kepada beberapa puluh orang ternama termasuklah yang berpangkat VIP, dengan dia dipaksa menjadi pelacur sebanyak lebih 100 kali. Berikutan pendedahan Jang itu, 20 orang didakwa dengan 7 daripada didapati bersalah dalam skandal yang menggegarkan dunia hiburan Korea Selatan. Kisah tragedi Jang ini diadaptasi dalam sebuah filem yang berjudul 'Norigae.' (rujukan)

Tragedi ini berlaku semasa era awal K-Pop sedang meningkat pada tahun 1995. Lahir pada 19 Februari 1976, Seo memilih untuk menamatkan hidup pada 1 Januari 1996 ketika baru berusia 19 tahun. Bergerak sebagai artis solo, Seo membunuh dirinya selepas baru saja menamatkan rakaman album kedua beliau.

Album kedua Seo dilancarkan selepas tragedi yang menimpa, dengan single yang bertajuk 'Gather My Tears' memegang takhta carta lagu Korea Selatan selama 3 minggu dan kerap dinyanyikan semula oleh artis-artis KPop baru sehingga sekarang. Dalam catatan tulisan Seo serta wasiatnya,

Seo mengaku cabaran menjadi seorang selebriti adalah sesuatu yang dia tak mampu tanggung. Seo menulis, setiap masa dia mahu meninggalkan semuanya. Jadi orang biasa dan kembali meneruskan impian awalnya mahu menyambung pendidikan di Amerika Syarikat. (rujukan)


5 Negeri / Wilayah Dengan Pendapatan Paling Tinggi di Malaysia

Pendapatan per kapita, atau Keluaran Dalam Negara Kasar (KDNK) per kapita merujuk kepada jumlah hasil dalam negeri atau wilayah persekutuan yang dikumpulkan dan dibahagikan mengikut jumlah penduduk.

Contoh paling mudah, jika pendapatan dalam negeri atau wilayah persekutuan adalah RM 1,000, dan jumlah penduduk dalam negeri atau wilayah persekutuan itu adalah 10 orang, maka pendapatan per kapita adalah RM 100.

Kiraan mengikut KDNK per kapita merupakan salah satu cara untuk mengenalpasti taraf hidup rakyat dalam sesebuah negeri/wilayah persekutuan atau negara.

Jom kita semak 5 negeri atau wilayah persekutuan di Malaysia yang memperoleh pendapatan dalam negeri atau wilayah persekutuan per kapita setahun terbanyak.

Setelah Malaysia dibentuk, KDNK negeri Sarawak menunjukkan peningkatan dari segi kadar pertumbuhan. Ia berpunca daripada kenaikan pengeluaran dan harga petroleum global.

Antara tahun 1970 hingga 1990, KDNK per kapita di Sarawak lebih rendah berbanding purata kebangsaan. Keadaan ini berlarutan sehingga tahun 2016, dimana jurang pendapatan bandar-luar bandar terus menjadi masalah serius di Sarawak.

Terdapat pelbagai sumber asli di Sarawak. Pada tahun 2013, 32.8% daripada ekonominya datang dari industri utama seperti perlombongan, pertanian dan perhutanan.

Terdapat juga pengkhususan dalam pembuatan makanan dan minuman, produk berasaskan kayu dan rotan, produk logam asas, dan petrokimia, serta kargo dan perkhidmatan udara dan pelancongan.

Gas asli cecair mendominasi ekonomi berorientasikan eksport. Lebih separuh daripada jumlah eksport turut disumbangkan oleh industri tersebut.

Petroleum mentah menyumbang sejumlah 20.8%, manakala minyak sawit, sawlog, dan kayu gergajian mengumpul sebanyak 9.0%. Petronas memberikan 5% royalti kepada kerajaan bagi penerokaan minyak di perairan wilayahnya.

Pelancongan di negeri Sarawak menjadi tunjang utama dalam ekonomi negara. Pada tahun 2015, ia menyumbang 9.3% daripada KDNK negeri. Majoriti pelancong asing di sini datang dari negara-negara seperti Brunei, Indonesia, Filipina, Singapura dan China.

Pasaran ekonomi di negeri Selangor adalah maju dan terbuka. Pada tahun 2008, Ia mempunyai KDNK per kapita (PPP) tertinggi di Malaysia, iaitu sekitar $33,147, setaraf dengan nilai per kapita negara eropah barat dan Hong Kong.

Ekonomi negeri ini disokong kuat oleh bidang eksport, perindustrian, pertanian dan perkhidmatan. Kepimpinan menteri besar dalam bidang ini membuatkannya ekonomi di Selangor sentiasa berdaya maju.

Sektor perindustian menjadi elemen terpenting dalam merancakkan lagi ekonomi negeri Selangor. Pada tahun 2008, ia menyumbang lebih 58% dalam KDNK negeri dan sekaligus menjadi nadi ekonomi negara.

Pelabuhan Klang adalah aspek utama bagi kemajuan perindustrian di negeri ini. Malah, ia merupakan pelabuhan tersibuk di Malaysia. Negeri Selangor juga menjadi fokus utama pelabur asing dari luar negara.

Sektor pembuatan terbesar di Malaysia seperti elektronik, bahan kimia dan kenderaan automotif juga beroperasi di sini.

Biarpun sumbangan bidang pertanian kepada KDNK negeri cuma 3.1%, ia semakin menunjukkan perkembangan positif. Sawah padi di Kuala Selangor telah berjaya menghasilkan lebih 7 tan sehektar, iaitu hasil purata sehektar tertinggi di Malaysia.

Aktiviti pertanian seperti kelapa sawit dan getah turut dijalankan di negeri ini. Penyumbang kedua terbesar terhadap KDNK negeri ialah sektor perkhidmatan, sebanyak 38%.

Pulau Pinang atau nama gelarannya, "Mutiara Timur" dikenali sebagai syurga makanan. Kebanyakan pengunjung datang dari seluruh Malaysia dan Singapura untuk menikmati pelbagai jenis hidangan istimewa di sini.

Terdapat banyak hotel mewah di pantai peranginan yang ternama, Batu Ferringhi. Destinasi bandar bersejarah, Georgetown merupakan destinasi tumpuan pelancong. Bangunan tertingginya, Komtar merupakan mercu tanda utama negeri ini.

Kegiatan perdagangan telah menunjukkan kemerosotan yang ketara. Ia berpunca daripada kehilangan taraf pelabuhan bebas dan kemajuan aktif di Pelabuhan Klang. Namun, sebuah terminal kontena di Butterworth yang masih meneruskan operasinya di sebelah utara.

Sektor pengeluaran merupakan antara penyumbang utama dalam ekonomi negeri. Industrialisasi di bahagian selatan pulau juga berkembang pesat, dengan kewujudan barisan kilang elektronik teknologi tinggi, terletak di Zon Perindustrian Bebas Bayan Baru.

Ekonomi Pulau Pinang turut meliputi sektor-sektor utama yang lain seperti pelancongan, kewangan dan lain-lain perkhidmatan.

Pada April 2009, Organisasi Kerjasama dan Pembangunan Ekonomi (OECD) bertindak menyenaraihitamkan Labuan sebagai salah satu daripada "syurga bagi rahsia perbankan". Ini adalah atas permintaan sekumpulan 20 negara kaya dan membangun.

Selain Malaysia, negara-negara lain seperti Filipina, Costa Rica dan Uruguay juga terlibat. Keempat-empat negara ini dipilih atas faktor keengganan untuk menerima peraturan baru keterbukaan kewangan. Ia melibatkan pertukaran maklumat tentang cukai.

Akan tetapi, OECD mengeluarkan Pusat Kewangan Luar Pesisir Labuan dalam senarai hitam syurga cukai beberapa hari kemudian. Senarai tersebut melibatkan negeri yang gagal memberi kerjasama atau komitmen bagi menghapuskan penyalahgunaan pematuhan dalam piawai percukaian.

Kuala Lumpur dan seluruh kawasan bandar di sekitarnya membentuk suatu rantau yang paling pesat membangun dari segi ekonomi di Malaysia.

Biarpun pentadbiran kerajaan persekutuan beralih ke Putrajaya, sesetengah badan kerajaan seperti Bank Negara Malaysia, Suruhanjaya Syarikat Malaysia dan Suruhanjaya Sekuriti Malaysia, termasuklah majoriti kedutaan dan misi diplomatik masih berada di Kuala Lumpur.

Kuala Lumpur juga kekal sebagai pusat ekonomi, perniagaan, kewangan, insurans, hartanah, media dan kesenian negara. Bursa Malaysia adalah antara pembentukan kegiatan ekonomi utamanya.

Pembangunan prasarana seperti Lapangan Terbang Antarabangsa Kuala Lumpur di Sepang, Koridor Raya Multimedia dan Pelabuhan Klang menstabilkan lagi kepentingan ekonomi bandaraya ini.

Ibu negara Malaysia ini mempunyai jumlah tenaga kerja seramai kira-kira 838,400 orang. Sektor perkhidmatan menghasilkan paling ramai tenaga kerja, iaitu 83.0% daripada jumlah guna tenaga.

Ia meliputi kewangan, insurans, hartanah, khidmat perniagaan, pemborongan dan peruncitan, restoran dan hotel, pengangkutan, simpanan dan komunikasi, utiliti, khidmat peribadi dan khidmat kerajaan. 17% yang lain mewakili sektor perkilangan dan pembinaan.

Syarikat perbankan, dan insurans tempatan dan antarabangsa merupakan sektor perkhidmatan terbesar. Kuala Lumpur bakal menjadi pusat kewangan Islam sedunia. Kebanyakan ibu pejabat syarikat gergasi antarabangsa terletak di sini.

Antara kegiatan ekonomi utama yang lain adalah seperti perkhidmatan pendidikan dan kesihatan. Terdapat pelbagai pusat kepakaran perubatan, dan hospital awam dan swasta yang menawarkan perkhidmatan seperti kesihatan am, serta rawatan dan pembedahan pakar, kepada penduduk tempatan dan warga asing.

Sektor pelancongan turut memainkan peranan penting dalam meningkatkan peluang pekerjaan dan perniagaan. Oleh itu, Kuala Lumpur mampu terus berkembang dengan pelbagai pilihan pusat beli-belah dan hotel terkemuka yang menarik minat pelancong asing. Pelancongan persidangan seperti penganjuran konvensyen juga semakin dipandang berat.


10 Cendekiawan Non-Muslim Beri Pendapat Mengenai Nabi Muhammad S.A.W

Nabi Muhammad S.A.W merupakan manusia teragung di atas muka bumi ini. Bagi orang Islam, sama ada mengenali sedikit atau banyak, kita wajib mempercayai dan beriman bahawa baginda adalah pesuruh Allah.

Sehingga hari ini, Barat masih tidak berputus asa dalam usaha memburukkan ajaran yang dibawa oleh Nabi Muhammad, dengan menyebarkan fitnah mengatakan bahawa baginda adalah penipu. Namun begitu, ramai cendekiawan Barat berpandangan sebaliknya.

iluminasi.com ingin berkongi pendapat 10 cendekiawan Barat mengenai Nabi Muhammad S.A.W

"Saya menjadi lebih yakin bahawa pedang bukanlah penyebab Islam memenangi hati orang-orang terdahulu menjadikan sebagai pegangan hidup. Ia adalah kesederhanaan yang tegas, ciri-ciri dan peribadi nabinya (Muhammad) yang sangat hebat, perhatian yang teliti terhadap janji-janjinya, pengabdian yang kuat terhadap sahabat-sahabat dan pengikutnya, keikhlasannya, ketakutannya, kepercayaan yang mutlak teradap Tuhan dan misinya sendiri,"

"Perkara-perkara ini yang berjaya mengatasi setiap masalah, bukannya pedang yang dipegang serta segala yang dibawa dihadapan mereka. Apabila saya menghabiskan jilid kedua biografi baginda, saya sedih kerana tiada lagi yang saya boleh baca mengenai kehidupan baginda yang sangat menakjubkan,"

"Saya sentiasa memandang agama yang dibawa Muhammad dengan pendangan yang tinggi kerana kekuatan dan keindahannya. Ia satu-satunya agama yang bagi saya, mampu memproses keupayaan pemahaman ke fasa kewujudan yang berubah-ubah, membuatkan ia menarik minat setiap lapisan umur.

Saya telah mengkaji mengenai Muhaamad, baginda adalah lelaki yang sangat hebat dan patut digelar sebagai penyelamat manusia. Saya menjangkakan kepercayaan Muhammad ini boleh diterima di Eropah pada masa akan datang, kerana ia mula diterima di Eropah pada hari ini,"

"4 tahun selepas kematian Justinian, 570 Masihi, lahirnya di Mekah, seorang lelaki yang membawa pengaruh yang paling besar kepada umat manusia. Menjadi ketua agama kepada banyak empayar, memberi panduan dalam kehidupan harian kepada satu pertiga populasi manusia. Beliau sememangnya layak mendapat gelaran Pesuruh Allah."

Histoire de la Turquie, Paris 1854, Jilid II, muka surat 276-77 :

"Jika kehebatan sesuatu tujuan, sekecil-kecil cara, dan hasil yang sangat mengejutkan adalah 3 kriteria yang membuktikan hebatnya manusia, siapa yang berani untuk membandingkan mana-mana individu hebat dalam dunia moden dengan Muhammad?

Lelaki yang paling terkenal dan terhebat hanya menghasilkan senjata, undang-undang dan empayar sahaja. Mereka menghasilkan, jika ada apa-apa pun, hanyalah kekuatan kebendaan yang sering hancur di depan mata mereka sendiri.

Namun lelaki ini bukan sahaja menggerakkan pasukan tentera, perundangan, empayar, rakyat dan dinasti, malah berjuta-juta manusia (satu pertiga) daripada populasi dunia ketika itu. Lebih daripada itu, baginda menggerakkan mazbah-mazbah (Kristian), tuhan-tuhan (berhala), agama-agama, idea-idea, kepecayaan-kepercayaan dan juga roh-roh.

Kesabaran dalam kemenangan, cita-cita baginda diabdikan kepada satu tujuan, dan bukannya hanya berusaha untuk sebuah empayar. Doa dan sembahyangnya yang tak berkesudahan, perbualan dengan Tuhan, kewafatan dan kejayaan selepas kewafatannya. Semua ini membuktikan ia bukanlah kepuraan, tetapi kepercayaan yang tegas membuatkan baginda berkuasa untuk mengembalikan kepercayaan sebelumnya.

Ahli falsafah, pemidato dan penceramah, rasul, penggubal undang-undang, pahlawan, penakluk gagasn, pengembali kepercayaan, pengasas dua puluh empayar darat dengan satu empayar agama, dia adalah Muhammad. Mengikut semua piawaian yang digunakan bagi mengukur kehebatan manusia, kita hanya boleh bertanya, wujudkah mana-mana individu yang lebih hebat daripada Muhammad?"

"Muhammad sentiasa berada lebih tinggi daripada Kristian. Baginda tidak menganggap Tuhan sebagai manusia, dan tidak pernah menyamakan tarafnya dengan Tuhan. Orang Islam tidak menyembah apa-apa melainkan Allah dan pesuruh-Nya, iaitu Muhammad. Tiada misteri dan rahsia mengenai perkara ini"

Mohammed and Mohammadanism, London tahun 1874, muka surat 92 :

"Muhammad adalah seperti Caesar dan Pope digabungkan. Beliau seperti Pope tetapi tanpa keinginan untuk mendapat perhatian dari orang lain. Beliau seperti Caesar, tetapi tanpa tentera seperti Caesar.

Tanpa tentera di sekelilingnya, tanpa pengawal peribadi, tanpa istana, dan tanpa gaji tetap; jika ada mana-mana lelaki yang mempunyai hak untuk berkata beliau memerintah dengan wahyu yang sebenar, ia adalah Muhammad, kerana baginda mempunyai kuasa tanpa alatannya dan bantuannya."

"Personaliti Muhammad, ia adalah satu perkara yang tersangat sukar untuk dihadamkan. Saya hanya mampu memproses sekilas daripadanya sahaja. Ia merupakan kejayaan dramatik yang sangat indah. Baginda adalah Muhammad, seorang nabi, seorang pahlawan, seorang ahli perniagaan, seorang negarawan, pemidato, pembawah pembaharuan, pelindung anak yatim dan hamba, pemerdeka wanita, hakim, dan wali.

Segala peranan yang digalas dalam segala jabatan kemanusiaan ini, baginda merupakan seorang wira,"

Mohammad at Mecca, Oxford tahun 1953, muka surat 52 :

"Kesediannya untuk menghadapi penganiayaan semata-mata kerana kepercayaannya, karekter bermoral tinggi membuatkan baginda dijadikan pemimpin, kehebatan pencapaiannya - semua orang berhujah mengenai keikhlasan dan integriti asas baginda. Namun, untuk mengatakan Muhammad sebagai penipu menimbulkan lebih banyak masalah, daripada menyelesaikannya.

Tidak ada satu pun tokoh-tokoh besar sejarah yang kurang dihargai di Barat sebagaimana Muhammad."

The Life and Teachings of Muhammad, Madras tahun 1932, muka surat 4 :

"Adalah sangat mustahil bagi mana-mana individu yang mengkaji kehidupan dan watak Nabi Muhammad, yang tahu bagaimana baginda mengajar dan hidup, untuk merasakan apa-apa, selain daripada penghormatan terhadap baginda.

Walaupun apa yang saya sampaikan kepada anda mungkin anda juga pernah tahu mengenainya, namun saya sendiri apabila membaca kembali mengenai Muhammad, pasti akan wujud rasa kagum yang baru, rasa penghormatan terhadap manusia hebat ini,"

"Bagaimana seorang laki-laki bersendirian, mampu menggabungkan dua bangsa yang berperang antara satu sama lain, menjadi negara yang paling berkuasa dan bertamadun, hanya dalam kurang 20 tahun?

Pembohongan dan fitnah-fitnah oleh Barat yang dilontarkan kepada Muhammad hanyalah memalukan diri kita sendiri. Jiwa yang sangat hebat dan bersungguh-sungguh. Muhammad ditakdirkan menyinari dunia, melalui arahan Pencipta bumi ini"


7 Bahasa Paling Banyak Digunakan Di Dunia

Dianggarkan terdapat di antara 3,000 hingga 8,000 bahasa yang digunakan atas muka bumi ini. Agak sukar untuk ditentukan berapa jumlah sebenar, kerana pakar dalam bidang ini sentiasa tidak dapat menentukan sama ada satu-satu itu adalah bahasa atau dialek bahasa yang sama.

Namun, sebanyak 6,909 bahasa disenaraikan ketika ini dan hanya 6% sahaja digunakan lebih daripada 1 juta pengguna. Ia secara kolektifnya menyumbang kepada 94% daripada populasi dunia.

iluminasi.com ingin berkongsi 7 bahasa yang paling banyak digunakan di dunia.

Bahasa Rusia dipertuturkan di mana lagi kalau bukan di Rusia, negara terbesar di dunia, 51 kali ganda keluasan Malaysia. Anggaran penduduk Rusia pada tahun 2017 adalah seramai 144,463,451 orang yang mana kesemuanya bertutur bahasa ini.

Namun, bahasa Rusia juga digunakan oleh negara-negara lain termasuklah Moldova, Latvia, Ukraine. Ia juga diangkat sebagai bahasa rasmi Belarus dan Kazakhstan. Bahasa Rusia adalah bahasa ibunda yang paling banyak digunakan di Eropah.

Pada abad ke-20, bahasa ini hanya dipertuturkan oleh golongan atasan dan penduduk bandar, namun digunakan oleh semua golongan.

Bahasa Melayu pada satu ketika dahulu merupakan lingua franca, iaitu bahasa perantaraan yang digunakan secara sistematik untuk tujuan perhubungan antara orang-orang yang tidak sama bahasa ibundanya.

Ia berada dalam keluarga Austronesian dan Malayo-Polynesian, yang merupakan bahasa utama di Malaysia, Brunei, Singapura dan salah satu bahasa di Indonesia.

Ia dipertuturkan oleh 290 juta manusia merentasi Selat Melaka, termasuklah pantai-pantai di Semenanjung Malaysia dan pantai timur Sumatera. Ia juga digunakan sebagai bahasa perdagangan di selatan Filipina termasuklah Semenanjung Zamboanga, Kepulauan Sulu, bandar Bataraza dan Balabac di Palawan.

Bahasa Arab adalah bahasa Semitik Tengah yang muncul pada zaman besi di barat laut Arab yang kini menjadi bahasa perantaraan bagi tanah Arab. Ia dinamakan bersempena orang Arab, terma yang digunakan untuk menggambarkan populasi yang tinggal dari Mesopotamia di timur ke barat, dan Semenanjung Sinai. Ia juga merupakan bahasa Quran dan rasmi agama Islam.

Bahasa penulisan Arab moden diperolehi daripada bahasa Arab Klasik. Kedua-dua jenis bahasa Arab rasmi digabungkan sebagai Bahasa Arab Sastera (fusha) adalah bahasa rasmi bagi 26 negara iaitu Algeria, Bahrain, Comoros, Chad, Djibouti, Mesir Eritrea, Iraq, Israel, Jordan, Kuwait, Lubnan, Libya, Mauritania, Morocco, Oman, Qatar, Arab Saudi, Somalia, Sudan, Syria, Tunisia, Emiriah Arab Bersatu, Yaman, Palestin dan Sahara Barat.

Bahasa yang digunakan oleh 527 juta penduduk dunia ini berasal dari keluarga Indo-European dan Romanik. 75% daripada bahasa Sepanyol diperolehi daripada Latin dan sebahagian bahasa Ibero-romanik. Ia merupkan bahasa rasmi ke-6 bagi Pertubuhan Bangsa-Bangsa Bersatu, dan juga bahasa rasmi kesatuan Eropah, Kesatuan negara-negara Amerika Selatan, negara Caribbean dan banyak organisasi lain.

Ia paling banyak digunakan di benua Amerika iaitu oleh 418 juta populasi, kerana 20 daripada 35 negara di benua ini menggunakannya sebagai bahasa rasmi, iaitu Puerto Rico, Argentina, Bolivia, Chile, Colombia, Costa Rica, Cuba, Republik Dominika, Ecuador, El Salvador, Equatorial Guinea, Guatemala, Honduras, Mexico, Nicaragua, Panama, Paraguay, Peru, Sepanyol, Uruguay, dan Venezuela.

Ia merupakan satu bahasa yang sukar, dan banyak meminjamkan perkataannya kepada bahasa Inggeris.

Juga dikenali sebagai Hindavi, Dehlavi, Urdu-e-Mualla dan Rekta, digunakan oleh 544 juta penduduk di seluruh dunia. Ia merupakan bahasa perantaraan di India Utara dan Pakistan. Ia diperolehi daripada bahasa Indo-Aryan, dan asasnya pula dari dialek Khariboli dari Delhi, India.

Selain daripada India dan Pakistan, ia juga digunakan oleh negara Mauritius, Fiji, Suriname, Guyana, Trinidad & Tobago and Nepal. Kosa katanya banyak digabungkan daripada bahasa Sanksrit, Parsi dan Arab. Terdapat dua bentuk rasmi iaitu Standard Hindi Moden dan Standard Urdu Moden.

Sebelum Pemisahan Empayar India British, terma Hindustani, Urdu, dan Hindi adalah sinonim, semuanya meliputi apa yang dipanggil Urdu dan Hindi hari ini.

Tak dapat dinafikan Bahasa Inggeris merupakan antara bahasa yang paling banyak digunakan di atas muka bumi ketika ini. Ia boleh dikatakan bahasa terpenting yang mana dapat menghubungkan penduduk di seluruh dunia. Jika dahulunya penguasaan bahasa Inggeris merupakan satu kelebihan, namun kini ia menjadi satu keperluan.

Ia merupakan bahasa Jermanik Barat yang pertama kali dituturkan pada awal zaman pertengahan England. Bahasa Inggeris mendapat nama dari "Angles", iaitu antara salah satu suku kaum Jermanik yang berhijrah ke England. Ia berkait rapat dengan bahasa Frisian, tapi kosakatanya dipengaruhi oleh bahasa Jermanik Utara (Norse), Latin dan Perancis.

Dialek terawal iaitu Inggeris Lama dibawa ke Great Britain oleh peneroka Anglo-Saxon pada abad ke-5. Inggeris pertengahan bermula pada lewat abad ke-11, dan Inggeris moden bermula pada penghujung abad ke-15.

Dan bahasa yang paling banyak digunakan atas muka bumi, adalah bahasa cina Mandarin dari keluarga Sino-Tibetan. Ini kerana ia digunakan di negara yang mempunyai populasi tertinggi di dunia iaitu China yang kini hampir 1.4 billion penduduk.

Mandarin adalah dialek yang paling banyak digunakan di antara 10 dialek bahasa Cina, yang mana dipertuturkan oleh 70% daripada orang Cina dari YUnan sehingga ke barat daya (Yunnan) ke barat laut (Xinjiang) hingga ke timur laut (Heilongjiang). Ia juga merupakan bahasa yang paling sukar untuk dipelajari kerana mempunyai tona yang sangat rumit.

Mandarin diangkat sebagai bahasa lisan rasmi bagi China, Taiwan dan salah satu bahasa rasmi Singapura, selain menjadi salah satu bahasa rasmi Pertubuhan Bangsa-Bangsa Bersatu.


Rompakan Terbesar Dunia : Khazanah Perang Dunia ke 2 di Dasar Laut

Menurut kajian-kajian terkini, dipercayai berpuluh-puluh kapal perang yang karam ketika zaman Perang Dunia Kedua yang berada di dasar laut dipercayai telah dihancurkan oleh pihak-pihak yang tidak bertanggungjawab. Di kapal-kapal ini dipercayai masih terdapat lagi mayat-mayat askar Britsh, Amerika Syarikat, Australia, Belanda dan Jepun.

Analisis yang dilakukan oleh para penyelam dan para sejarawan marin mendapati sehingga kini kira-kira 40 buah kapal perang yang karam ketika zaman Perang Dunia Kedua dipercayai sudah dirosakkan atau dihancurkan sepenuhnya. Dipercayai terdapat kira-kira 4500 mayat krew kapal yang terdapat dalam kapal-kapal yang dimusnahkan ini.

Kebanyakan kapal yang karam ini dipercayai berada dalam kawasan perairan Malaysia, Indonesia dan Singapura. Ramai pihak beranggapan bahawa kapal-kapal yang karam ini mestilah dibiarkan sahaja didasar laut, menjadi tempat bersemadinya mayat-mayat tersebut. Selain itu, undang-undang antarabangsa turut menganggap kapal-kapal karam ini sebagai kawasan perkuburan yang mesti dihormati dan tidak diganggu.

Kerajaan daripada beberapa buah negara turut menyatakan kebimbangan lebih banyak kapal yang karam ini akan dimusnahkan pada masa hadapan.

Bahagian daripada kapal yang dihancurkan ini biasanya akan dijual kepada pembeli barangan besi terpakai. Selain itu, terdapat juga barang-barang bernilai tinggi lain yang dapat diambil daripadanya seperti wayar tembaga dan bahagian-bahagian kapal yang diperbuat daripada gangsa.

Selain itu, ahli arkeologi berkata para perompak ini juga mampu memperolehi plat-plat besi yang ada pada bahagian kapal ini. Plat-plat besi ini dikatakan bernilai tinggi memandangkan ianya dihasilkan sebelum era penggunaan senjata nuklear, menjadikannya bebas sepenuhnya daripada radiasai. Plat-plat besi ini dikatakan sangat sangat sukar ditemui dan digunakan dalam penghasilan alatan perubatan dan kajian saintifik.

Secara puratanya setiap kapal yang karam ini mempunyai berat beberapa ribu tan. Aktiviti rompakan dasar laut ini semestinya memberikan keuntungan jutaan ringgit kepada pihak-pihak tidak bertanggungjawab ini sehingga mereka sanggup membuat kerja berisiko tinggi menyelam ke dasar laut bagi menghancurkan kapal-kapal ini.

Antara kapal besar yang dipercayai sudah dirosakkan atau dihancurkan sepenuhnya adalah:

Bagi mengesan kewujudan kapal-kapal ini, para pengkaji marin menggunakan menggunakan gelombang sonar untuk membuat lakaran 3D permukaan lantai laut dimana kapal-kapal ini terdampar. Bagi kapal-kapal yang sudah dihancurkan sama sekali, kesan-kesan yang terdapat pada lantai laut dijadikan sebagai panduan untuk menentukan kedudukan asalnya.

Buat masa, tiada pihak yang mengaku bertanggunjawab tetapi pihak berkuasa laut sedang menjalankan penyiasatan diperingkat antarabangsa untuk mencari pihak yang bertanggungjawab. Antara suspek utama rompakan terbesar ini dikatakan terdiri daripada kalangan pencari barang-barang besi terpakai.

Bagaimanakah kegiatan rompakan ini dilakukan? Modus operandi kegiatan ini dapat diterangkan melalui 3 peringkat.

1. Setelah mengesan kedudukan sesebuah kapal karam, kapal tongkang yang besar akan berada betul-betul di atas kapal yang karam tersebut. Beberapa penyelam akan menyelam ke dasar laut untuk mengesan kedudukan kapal tersebut.

2. Setelah dikesan, para penyelam ini kemudiannya akan meletakkan bom pada beberapa bahagian kapal ini untuk diletupkan. Proses ini bagi menghancurkan kapal ini kepada beberapa bahagian, seterusnya memudahkan bahagian-bahagian kapal karam ini diangkut oleh kapal tongkang yang sudah menunggu di atas.

3. Setelah diletupkan, kren akan digunakan untuk mengangkut bahagian-bahagian kapal karam ini yang telah dihancurkan kepada beberapa bahagian. Penyelam yang berada di bawah akan mengikat bahagian-bahagian kapal ini kepada tali besi yang dilabuhkan ke dasar laut oleh tren yang berada di atas kapal tongkang.

Proses ini kelihatan mudah tetapi sangat berisiko terutamanya kepada para penyelam dasar laut. Bagi sesuatu kapal, proses ini biasanya mengambil masa beberapa minggu untuk mengangkut keseluruhan bahagian kapal ke atas kapal tongkang.